text:
Aleke Nuwo Ava Nɔ Le Etsɔme?
Ðe nàgblɔ be . . .
alea koe nuwo anɔa?
nuwo agblẽ ɖe edzia?
nuwo ava nyo ɖe edzia?
NYA SI BIBLIA GBLƆ
“Mawu . . . atutu aɖatsi sia aɖatsi ɖa le wofe ŋkume, eye ku maganɔ anyi o, eye konyifafa kple ɣlidodo kple vevesese hã maganɔ anyi o. Nu siwo nɔ anyi tsã la nu va yi.”—Nyaɖeɖefia 21:3, 4, Xexe Yeye Gɔmeɖeɖe.
VI KAE ESIA AÐE NA WÒ?
Àkpɔ dɔ nyui si me dzidzeme le awɔ.—Yesaya 65:21-23.
Màgadze dɔ alo akpe fu aɖeke azɔ o.—Yesaya 25:8; 33:24.
Mia kple wò fomea kple xɔ̃wòwo mianɔ agbe le dzidzɔ me tegbee.—Psalmo 37:11, 29.
ÐE MÍATE ŊU AKA ÐE NYA SI BIBLIA GBLƆ DZIA?
Ɛ̃, míate ŋu aka ɖe edzi, le susu eve ta:
Ŋusẽ le Mawu si be wòana efe ŋugbedodowo nava eme. Yehowa Mawu ɖeka pɛ koe woyɔ le Biblia me be “Ŋusẽkatãtɔ,” elabena efe ŋusẽ fo ɖe sia ɖe ta. (Nyaɖeɖefia 15:3) Eya ta ate ŋu azã efe ŋusẽa atsɔ ana be ŋugbe si wòdo be yeaɖɔ nuwo ɖo le anyigba dzi la nava eme. Biblia gblɔ be: “Mawu gbɔ la, woate ŋu awɔ nu sia nu.”—Mateo 19:26.
Mawu di vevie be yeawɔ yefe ŋugbedodowo dzi. Le kpɔɖeŋu me, ele Yehowa ‘dzrom vevie’ be yeafɔ ame kukuwo ɖe tsitre.—Hiob 14:14, 15.
Biblia gblɔ hã be Mawu fe Vi, Yesu, da dɔ na dɔnɔwo. Nu ka tae wòda dɔ na amewo? Elabena edi be yeakpe ɖe wo ŋu. (Marko 1:40, 41) Yesu ɖe Fofoa fe nɔnɔme fia pɛpɛpɛ esi eya hã di be yeakpe ɖe ame siwo le fu kpem ŋu.—Yohanes 5:19.
Eya ta míate ŋu aka ɖe edzi be Yehowa kple Yesu wodi vevie be yewoakpe ɖe mía ŋu míakpɔ dzidzɔ le etsɔme!—Psalmo 72:12-14; 145:16; 2 Petro 3:9.
BU NYA SIA ŊU KPƆ
Mɔ ka dzie Mawu ato aɖɔ nuwo ɖo le anyigba dzi?
Biblia ɖo nya sia ŋu le MATEO 6:9, 10 kple DANIEL 2:44.
Srɔ̃ Nu Geɖe Wu
NYA NYUI SI TSO MAWU GBƆ!
Nu Kae Nye Mawu Ƒe Tameɖoɖo Na Anyigba La?
Biblia ɖe nu si tae Mawu wɔ anyigba, ɣeyiɣi si me fukpekpe nu ayi kple etsɔme nyui si le anyigba la kple ame siwo anɔ edzi la lalam la me.
NYA NYUI SI TSO MAWU GBƆ!
Nu Kae Nye Mawu Fiaɖufe La?
Ame kae nye Mawu Fiaɖufea fe Fia, eye nu kawoe Fiaɖufea awɔ?


c: text/html

text:
KRISTOTƆWO ƑE AGBENƆNƆ KPLE SUBƆSUBƆDƆ—KPEKPEA ƑE NUSRƆ̃GBALẼ July 2017
Kpɔɖeŋudzeɖonyawo
Gbetakpɔxɔnana fe dzeɖonyawo kple ale si míafia nyatefe si ku ɖe fukpekpe ŋu. Kpɔ kpɔɖeŋua dzi nàdzra wò ŋutɔ wò dzeɖonya ɖo.
NU XƆASI SIWO LE MAWU ƑE NYA LA ME
Ðe Lãkusidzi Le Asiwòa?
Akpa kae míafe dzia wɔna le nyametsotso siwo míewɔna le modzakaɖeɖewo, awudodo kple dzadzraɖowo tiatia me? Nu kae wòfia be lãkusidzi nanɔ mía si?
NU XƆASI SIWO LE MAWU ƑE NYA LA ME
Ðe Nèwɔa Wò Ŋugbedodowo Dzia?
Nu kae míesrɔ̃ tso Fia Zedekiya kpɔ tso nu siwo ado tso eme ne mímewɔ ɖe ŋugbedodowo dzi o?
NU XƆASI SIWO LE MAWU ƑE NYA LA ME
Ne Yehowa Tsɔ Nu Vɔ̃ Ke La, Ðe Wòŋlɔnɛ Bea?
Biblia me kpɔɖeŋu kawoe ɖo kpe edzi be Yehowa tsɔna kena? Nu ka tae ale si wòwɔ nu ɖe David, Manase kple Petro ŋu kpena ɖe mía ŋu be míaka ɖe efe tsɔtsɔke dzi?
KRISTOTƆWO ƑE AGBENƆNƆ
Ðe Nètsɔna Kea Ðokuiwòa?
Ate ŋu asesẽ be míatsɔ nu vɔ̃ siwo míewɔ va yi la ake mía ɖokui ne Yehowa tsɔ ke mí gɔ̃ hã. Nu kae akpe ɖe mía ŋu?
NU XƆASI SIWO LE MAWU ƑE NYA LA ME
Fiaɖufea Nye Ame Si Tɔ Wònye Le Se Nu La Tɔ
Aleke Ezekiel fe nyagblɔɖi si ku ɖe fia aɖe si tɔ fiaɖufea nye le se nu va eme ɖe Yesu dzi? Nu kae esia fia mí tso Yehowa Mawu ŋu?
KRISTOTƆWO ƑE AGBENƆNƆ
Ðe Nɔnɔme Nyuiwo Fia Ne Èle Ʋɔtrua Nu
Ne míetɔ ɖe ʋɔtrua nu la, anɔ eme be ame si le afea me anɔ mía kpɔm eye wòanɔ to ɖom mí. Aleke míaɖe nɔnɔme nyuiwo afia ne míele ʋɔtrua nu?
NU XƆASI SIWO LE MAWU ƑE NYA LA ME
Nyagblɔɖi Si Ku Ðe Tiro Ŋu Do Ŋusẽ Mí Be Míaka Ðe Yehowa Ƒe Nyawo Dzi
Ezekiel fe nyagblɔɖi si ku ɖe Tiro tsɔtsrɔ̃ ŋu va eme tsitotsito wòɖe dzesi.

robotstxt: allowed

filter: keep


text: 3 Ke nya esia be le ŋkeke mamlɛawo me la,+ ɣeyiɣi sesẽ siwo me nɔnɔ asesẽ la ava.2 Elabena amewo anye ɖokuilɔ̃lawo, galɔ̃lawo, adegbefolawo, dadalawo, busunyagblɔlawo, ame maɖoto dzilawo, ame madakpewo, ame mawɔnutefewo,3 ame siwo melɔ̃a ame fe nya o, ame siwo melɔ̃na ɖe ɖoɖo aɖeke dzi o, ameŋugblẽlawo, ame siwo meɖua wo ɖokuiwo dzi o, ame wɔadãwo, ame siwo melɔ̃a nu nyui o,4 yomemɔfialawo, totrilawo, ame siwo doa wo ɖokuiwo ɖe dzi glodzoo, ame siwo lɔ̃a dzidzɔkpɔkpɔ wu esi woalɔ̃ Mawu,5 ame siwo ŋu ɖokuitsɔtsɔ na Mawu fe nɔnɔme dzena le, gake womenana wòkpɔa ŋusẽ ɖe wofe agbe dzi o;+ te ɖokuiwò ɖa tso ame siawo gbɔ.6 Elabena ame siawo dometɔ aɖewo bena dzaa gena ɖe afewo me heɖea aboyo nyɔnu gbɔdzɔgbɔdzɔtɔ siwo nu vɔ̃ do agba na eye nudzodzro vovovowo hea wo la,7 eye ame siawo nɔa nusɔsrɔ̃ dzi ɣesiaɣi, evɔ wometea ŋu kena ɖe nyatefe fe sidzedze vavãtɔ la ŋu hã gbeɖe o.8 Ke ale si Yane kple Yambre tsi tsitre ɖe Mose ŋui la, nenema kee ame siawo hã le tsitre tsim ɖe nyatefe la ŋu. Ame siawo fe susu gblẽ keŋkeŋ, eye wofe nu medze Mawu ŋu le xɔse la me o.9 Ke womagate ŋu ayi ŋgɔ o, elabena wofe movidzɔdzɔ la adze gaglã na amewo katã, abe ale si ko ame eve mawo tɔ dzee ene.+10 Ke wò la, èdze nye nufiafia, nye agbenɔnɔ,+ nye tameɖoɖo, nye xɔse, nye dzigbɔgbɔ blewu, nye lɔlɔ̃ kple nye dzidodo yome pɛpɛpɛ,11 eye nènya nu tso yometiti kple fu siwo tɔgbi mekpe le Antiokia,+ Ikonio+ kple Listra+ la ŋu. Medo dzi le yometiti siawo me, eye Afetɔ la ɖem tso wo katã me.+12 Le nyatefe me la, ame siwo katã dina be yewoanɔ agbe ɖe ɖokuitsɔtsɔ na Mawu nu le Kristo Yesu me la, woati woawo hã yome tsã.+13 Ke ame vɔ̃ɖiwo kple ameblelawo anɔ vɔɖivɔ̃ɖim ɖe edzi, woanɔ amewo flum, eye amewo hã anɔ wo flum.+14 Ke wò la, nɔ nu siwo nèsrɔ̃, eye nèkpɔ kakaɖedzi le wo ŋu hexɔ wo dzi se la me,+ elabena ènya ame siwo gbɔ nèsrɔ̃ wo le,15 eye be tso ɖevime kee+ nènya ŋɔŋlɔ kɔkɔeawo,+ siwo ate ŋu ana nàdze nunya hena ɖeɖekpɔkpɔ to Kristo Yesu dzixɔse me.+16 Ŋɔŋlɔ blibo la tso Mawu fe gbɔgbɔ me,+ eye wònyo na nufiafia,+ na mokaka, na ɖɔɖɔɖo, na amehehe le dzɔdzɔenyenye me,+17 ale be Mawu fe ame la nadze bliboe, eye wòanɔ dzadzraɖoɖi keŋkeŋ na dɔ nyui sia dɔ nyui wɔwɔ.


text:
HADZIDZI 64
Kpɔ Gome Le Nuŋeŋedɔa Me Dzidzɔtɔe
1. Míele agbe le nuŋeɣi me;
Mɔnukpɔkpɔ vavã wònye.
Nukuawo fu keŋkeŋ na ŋeŋe;
Míele gome kpɔm le dɔa me.
Yesu Kristo ye le dɔa dzi kpɔm,
Eɖo kpɔɖeŋu nyui na mí.
Gomekpɔkpɔ le nuŋeŋedɔa me
Nye dzidzɔ kple bubu na mí.
2. Lɔlɔ̃ na Mawu kple mía havi
Ƒoe ɖe mía nu míedoa vevie.
Gbefãɖeɖe kple nufiafia hiã
’Labe nuwuwua tu afe.
Dzidzɔ geɖe le dɔ nyui sia me;
Yayra si’o míekpɔna sɔ gbɔ.
Míado dzi le Mawu fe dɔ la me,
Awɔe va se ɖe nuwuwu.
(Kpɔ Mat. 24:13; 1 Kor. 3:9; 2 Tim. 4:2 hã.)


text:
Nu Vevi Siwo Nana Ƒomewo Kpɔa Dzidzɔ
Nu Si Miawɔ Ne Fe Le Mia Ŋu
Giannis: * “Dɔ gblẽ nam esi ganyawo tɔtɔ le Greece, gake ɖe míedo ga hafi tu míafe afea, eye míegate ŋu nɔ fe si susɔ ɖe mía ŋu la xem o. Nyemegate ŋu nɔ alɔ̃ dɔm o le dzimaɖitsitsi ta.”
Katerina: “Le ale si gbegbe míelɔ̃ míafe afea helé be nɛ ta la, nyemedi kura be míaʋu le eme o. Ale si míawɔ axe mía ŋu fewo na dzre ɖo mía kple Giannis dome zi geɖe.”
FENYINYI ate ŋu ahe masɔmasɔwo ava fomewo me alo ana woagbã gɔ̃ hã. Le kpɔɖeŋu me, numekula Jeffrey Dew de dzesii be srɔ̃tɔ siwo nyi fe la megava kpɔa vovo ɖe wo nɔewo ŋu o, wowɔa dzre zi geɖe wu, eye dzi medzɔa wo tututu o. Nyahehe siwo ku ɖe fenyinyi kple gazazã ŋu la didina wu, ehea ɣlidodo ɖe ame ta kple asidodo ɖe ame nɔewo gbɔ vanɛ edziedzi, eye wògahea dzre bubuwo vanɛ. Eya ta mewɔ nuku o be ga ŋuti dzrehehewo nana srɔ̃tɔ geɖewo gbea wo nɔewo.
Azɔ hã, fe gãwo nyinyi tea ŋu hea lãmesẽkuxiwo abe alɔ̃madɔmadɔ, taɖui, dɔmeɖui, dzidɔ kple blanuiléledɔ ene vanɛ. Srɔ̃nyɔnu aɖe si ŋkɔe nye Marta gblɔ be: “Fe si míenyi la na nu te ɖe srɔ̃nye Luís dzi ale gbegbe be alɔ̃dɔdɔ dzi koe wònɔna ŋkeke bliboa. Ŋutsu si ŋu meɖoa nu ɖo tso ɣeaɖeɣi ke la va zu wɔnamanɔŋutɔ.” Le ame aɖewo gome la, nuteɖeamedzia wua tsɔtsɔ na wo. Le kpɔɖeŋu me, nyadzɔdzɔdɔwɔfe si nye BBC News ka nya ta be, nyɔnu aɖe si le India fe anyieheɣedzefe la wu eɖokui le esi fe siwo katã wònyi la va ɖo Amerika dɔlar 840 ta. Viawo fe kɔdzifewo xexe tae wòdo gaa ɖo.
Nu kae nàwɔ ne kuxiwo ɖo wò fomea me le fenyinyi ta? Na míadzro kuxi siwo dzea ŋgɔ srɔ̃tɔwo zi geɖe le gakuxiwo gbɔ kpɔkpɔ me kpakple Biblia me mɔfiame siwo ate ŋu akpe ɖe wo ŋu la me kpɔ.
KUXI GBÃTƆ: Míebua fɔ mía nɔewo.
Lukasz gblɔ be: “Menɔ fɔ bum srɔ̃nye ɖe gagbegblẽ ta, eye eya hã gblɔ be ne ɖe nye dɔwɔɖuia nye esi tɔgbi wowɔna le fe bliboa me la, anye ne ga mahiã mí o.” Nu kae srɔ̃tɔwo ate ŋu awɔ be gakuxiwo nagade masɔmasɔ wo dome o?
Kuxia gbɔkpɔnu: Miwɔ ɖeka le gakuxiwo gbɔ kpɔkpɔ me.
Ne srɔ̃wò ɖeɖe ko gbɔe wòtso be mienyi fea hã la, dzikudodo ɖe eŋu maɖe vi o. Ðewohĩ ɣeyiɣi sia me koŋue wòahiã be miawɔ ɖe Biblia fe mɔfiame si dze le Efesotɔwo 4:31 la dzi, afi si gblɔ be: “Mina woaɖe ameléleɖedɔme kaɖikaɖi kple dɔmedzoe kple dziku kple ɣlidodo kpakple dzugbewo, ɖa le mia dome hekpe ɖe nu gbegblẽ wɔwɔ ɖe sia ɖe ŋu.”
Mikpɔ kuxia gbɔ le esi tefe be mianɔ fɔ bum mia nɔewo. Srɔ̃ŋutsu aɖe si ŋkɔe nye Stephanos gblɔ tso ale si wo kple srɔ̃a wowɔ nu aduadui ŋu be: “Míede dzesii be mí ame evea siaa fe kuxie.” Nuwɔwɔ aduadu alea wɔ ɖeka kple Lododowo 13:10 me nyawo, afi si gblɔ be: “Dadala dzre sɔŋ ko wòhena vɛ; ke nunya le ame siwo nana woɖoa aɖaŋu na wo la dome.” Le esi nàɖe mɔ dada nawɔe be nàte kpɔ be yeakpɔ gakuxiwo gbɔ le ɖokuiwò si tefe la, mi ame evea mifo nu tso eŋu anukwaretɔe ahakpɔ egbɔ ɖekae.
Mia viwo hã ate ŋu akpe asi ɖe mia ŋu. Edgardo, si nye vifofo aɖe si le Argentina, gblɔ tso ale si efe fomea kpɔ nya aɖe gbɔe ŋu ale: “Vinyeŋutsuvi la di be míafle gasɔ na ye, gake míegblɔ nɛ be ga meli o. Míetsɔ gasɔ aɖe si nye etɔgbuia tɔ la nae ɖe gasɔ yeye tefe, eye ekpɔ dzidzɔ ɖe edodo ŋu ŋutɔ. Esia na mekpɔ ale si nuwɔwɔ aduadu le fomea me le vevie.”
TE MƆNU SIA KPƆ: Midi ɣeyiɣi miafo nu tso gakuxia ŋu faa le tufafa me. Lɔ̃ ɖe vodada ɖe sia ɖe si nànya wɔ la dzi. Le esi mianɔ nu fom tso nu si dzɔ va yi ŋu tefe la, midze agbagba mialɔ̃ ɖe gɔmeɖose siwo ŋu dɔ miawɔ le ganyawo gbɔ kpɔkpɔ me la boŋ dzi.—Psalmo 37:21; Luka 12:15.
KUXI EVELIA: Ne edze abe manya wɔ be miado le fe me o.
Enrique gblɔ be: “Meva ɖu agba le dɔ si wɔm menɔ la me, eye ganyawo fe tɔtɔ si do mo ɖa le Argentina la hã va gblẽ nyaa ɖe edzi. Eyome eva hiã be woawɔ dɔ na srɔ̃nye le kɔdzi. Mese le ɖokuinye me be nyemate ŋu axe fe si le ŋunye la avɔ akpɔ o. Ðeko menɔ abe nudzodzoe si tsi yiyiɖɔ me ene.” Ga si Brazil ŋutsu aɖe si ŋkɔe nye Roberto de dɔ aɖe me la katã fiã, eye wònyi fe le gadzraɖofe 12 sɔŋ ŋu. Egblɔ be: “Ŋu kpem ale gbegbe be nyemedi be mate ɖe xɔ̃nyewo ŋu o. Mese le ɖokuinye me be medo kpo nu.”
Nu kae nàte ŋu awɔ ne dzi ɖe le fowò alo dzitsinya le fu ɖem na wò alo ŋu le kpewòm le fe si nènyi ta?
Kuxia gbɔkpɔnu: Ðɔ ŋu ɖo le gazazã me.
1. Wɔ ɖoɖo ɖe gazazã ŋu. Bu ga siwo katã nèkpɔna kple esiwo nèzãna le kwasiɖa eve me la ŋuti kɔnta, alo ne asɔ na wò wu la, nàbu ɣleti ɖeka tɔ. Ŋlɔ ho si nègblẽna ɖe nu siwo ŋu mèzãa ga ɖo edziedzi o, abe adzɔxexe kple awudodo ene la hã ɖi, eye nàbu akɔnta akpɔe ɖa be le mama dedie nu la, ho nenie yia nugbe ɣleti sia ɣleti hã.
2. Dzi ga si nèkpɔna ɖe edzi. Àte ŋu adidi ɣeyiɣi si nètsɔna wɔa dɔe la ɖe edzi, nàwɔ dɔ siwo vana le fea fe ɣeyiɣi aɖewo me, nàfia nu sukuviwo le afe me, alo nàwɔ asinudɔ si ate ŋu ahe ga vɛ. Nuxlɔ̃ame: Ðɔ ŋu ɖo be màgaɖe mɔ dɔa naxɔ ɣeyiɣi si wòle be nàzã ɖe nu siwo le vevie wu ŋu, abe wò mawusubɔsubɔ ene, la le asiwò o.
3. Ðe gazazã dzi kpɔtɔ. Ƒle nu siwo hiã wò la ko, mègafle nuwo le esi wotsɔ wo ɖo asii ta ko o. (Lododowo 21:5) Enrique, si ŋu nya míegblɔ va yi la gblɔ be: “Enyo be nàgatsi klokloklo ɖe nufefle ŋu o, elabena esia akpe ɖe ŋuwò nànya nenye be nua hiã wò ŋutɔŋutɔ.” Aɖaŋuɖoɖo bubu aɖewo hãe nye esiawo.
- Afe: Ne anya wɔ la, ʋu yi afe si fe xɔfetu mesɔ gbɔ boo o la me. Ðɔ ŋu ɖo le elektrikmɔ̃wo kple tsi zazã ŋu be wo ŋu fewo dzi naɖe akpɔtɔ.
- Nuɖuɖu: Tsɔ ŋdɔnuɖuɖu ɖe asi tso afe me tsɔ wu be nàflee le gbɔ me. Wɔ ɖoɖo siwo wowɔ tsɔ ɖe nuɖuɖuwo fe asi dzi la ŋu dɔ. Joelma, si le Brazil, gblɔ be: “Ne mefle atikutsetsewo kple amagbe siwo wotsɔ ɖo asi ɖe mɔ to la le ɣeyiɣi si me wòsusɔ vie woakpã la, woɖea edzi nam.”
- Ʋuɖoɖo: Dzrá ʋu siwo mehiã wò tututu o, eye nàlé be na esi le asiwò, tsɔ wu be nàdzrae ahafle esiwo va tsia dzi. Ðo ʋu le mɔ to alo nàto afɔ, le afi si wòanya wɔ le.
Ne èɖe wò gazazãwo dzi kpɔtɔ alea vɔ la, awɔe be nàte ŋu awɔ ga si susɔ ɖe asiwò la ŋu dɔ nyuie.
4. Bu fe siwo nènyi ŋu kɔnta eye nàɖe afɔ. Gbã, le fe siwo katã nènyi gome la, bu deme si wòle be nàxe, gatia, nu si adzɔ ne mèxe fea ɖe ɣeyiɣi dzi alo xee ɖe ɖoɖo nu o kple nenye be ɣeyiɣi si wòle be nàxe fea de gbɔ edzi. Lé ŋku ɖe agbalẽ si wowɔ ɖe gadodoa dzi la me nyawo ŋu nyuie, elabena gadola aɖewo tea ŋu flua ame. Le kpɔɖeŋu me, habɔbɔ aɖe si doa ga na ame le United States (États-Unis) la gblɔ be gadodoa fe alafa memama 24 koe nye demea, evɔ gaa fe tefe ene kple edzivɔ boŋue.
Eyome de ŋugble le ɖoɖo si nu nàxe fe siwo le ŋuwò la ŋu. Mɔnu ɖekae nye be nàxe fe si fe demea sɔ gbɔ wu la gbã. Mɔnu bubu hãe nye be nàxe fe klukluklui siwo kpɔtɔ ɖe ŋuwò la gbã, elabena ne fe siwo wòahiã be nàxe ɣleti sia ɣleti la le ʋɛ wu la, esia ate ŋu ana dzi naɖo fowò. Ne ehiã be nàxe deme gãwo ɖe ga si nèdo dzi la, ɖewohĩ àte ŋu ado ga si bia deme sue aɖe ko xexe la atsɔ axe fe ma woe.
Mlɔeba la, ne manya wɔ be nàxe fe siwo le ŋuwò o la, kpɔe ɖa be anya wɔ be nàfo asia kple ame siwo ŋu nènyi fea le hã. Àte ŋu abia be woana ɣeyiɣi geɖe wu ye alo be woaɖe demea dzi. Ame siwo gbɔ nèdo gaa le la ate ŋu alɔ̃ gɔ̃ hã be yewoaɖe wò fea dzi nenye be àte ŋu axe ga si kpɔtɔ ɖe ŋuwò la katã zi ɖeka. Ne èle nu fom tso wò ganyawo ŋu na wo la, de bubu wo ŋu, eye nàto nyatefe. (Kolosetɔwo 4:6; Hebritɔwo 13:18) Miwɔ agbalẽ ɖe nya sia nya si dzi mielɔ̃ ɖo la dzi. Ne womelɔ̃ ɖe susu si nèdo ɖa dzi o hã la, yi edzi nànɔ biabiam tso wo si be woatrɔ asi le gaa xexe fe ɖoɖoa ŋu na wò ne ehiã.—Lododowo 6:1-5.
Ke hã, le wò gakuxiwo gbɔ kpɔkpɔ me la, ele be nàkpɔ nuwo abe ale si tututu wole ene. Ðoɖo nyuitɔ kekeake gɔ̃ hã ate ŋu ado kpo nu le esi màte ŋu awɔ naneke tso nɔnɔme aɖewo ŋu o ta, elabena zi geɖe la, ga ‘toa aʋala hedzona yina dzi abe hɔ̃ ene.’—Lododowo 23:4, 5.
TE MƆNU SIA KPƆ: Ne èwɔ ɖoɖo ɖe ale si miazã gae ŋu vɔ la, mi katã miɖo dze tso nu siwo miate ŋu awɔ atsɔ aɖe gazazã dzi akpɔtɔ alo adzi ga si fomea kpɔna ɖe edzi la ŋu. Ne miekpɔ ale si mia dometɔ ɖe sia ɖe lɔ̃ faa be yeakpe asi ɖe ɖoɖoa ŋu la, ana miawɔ nu aduadu ahakpɔ gakuxia gbɔ.
KUXI ETƆ̃LIA: Fe si míenyi la ko ŋue míebuna.
Agbagba si dzem miele be miaxe mia ŋu fewo la ate ŋu ana miagava nɔ vovo kpɔm ɖe nu siwo le vevie wu le agbe me la ŋu o. Ŋutsu aɖe si ŋkɔe nye Georgios gblɔ be: “Míafe kuxi gãtɔe nye be, nu siwo míawɔ atsɔ axe mía ŋu fewo la ko ŋue míekpɔa vovo ɖo. Míegava kpɔa vovo ɖe nu siwo le vevie wu la ŋu o.”
Kuxia gbɔkpɔnu: Ganyawo megaxɔ nɔfe vevitɔ o.
Ate ŋu adzɔ be mia ŋu fewo xexe naxɔ fe geɖe, togbɔ be mianɔ agbagba dzem kpem hã. Ke hã, miawoe atia nu si miatsɔ aɖo nɔfe vevitɔ esime fea gakpɔtɔ le mia ŋu. Le esi miatsi dzi ɖe gakpɔkpɔ alo ga fe anyimanɔmanɔ ŋu tefe la, anyo wu ne miewɔ Biblia fe nuxlɔ̃ame sia dzi be: “Esi nunyiame kple nudodo le mía si la, nu siawo adze mía ŋu.”—1 Timoteo 6:8.
Ne nu siwo le mia si la dzea mia ŋu la, esia akpe ɖe mia ŋu “miakpɔ nu siwo le vevie wu la adze sii nyuie.” (Filipitɔwo 1:10) Ƒomedodo nyui si anɔ mia kple Mawu kpakple wò fometɔwo dome la hã le “nu siwo le vevie wu” la dome. Georgios, ame si ŋu nya míegblɔ va yi la gblɔ be: “Togbɔ be míexe mía ŋu fewo vɔ o hã la, menye ema ŋue míetsia dzi ɖo wu le agbe me o. Dzidzɔ le míafe srɔ̃ɖeɖea me fifia wu, le esi míeva le vovo kpɔm ɖe mía nɔewo, mía viwo kple nu siwo ku ɖe mawusubɔsubɔ ŋu la ta.”
TE MƆNU SIA KPƆ: Ŋlɔ nu siwo ga mate ŋu afle o siwo le vevie na wò wu la ɖi. Eyome de ŋugble le ale si nàwɔ akpɔ vovo ɖe nu mawo dometɔ ɖe sia ɖe ŋu geɖe wu la ŋu.
Fenyinyi hea dzimaɖitsitsi vanɛ, eye tenɔnɔ ɖe enu bia nuwo tsɔtsɔ sa vɔe; gake miafe agbagbadzedzewo manye dzodzro o. Andrzej, si nye srɔ̃ŋutsu aɖe si le Poland, gblɔ be: “Srɔ̃nye da megbe na efe dɔwɔhati aɖe si do ga gbogbo aɖe. Eyome dɔwɔhatia si dzo. Esi mese nyaa la, masɔmasɔ ɖo mía dome.” Ke hã, Andrzej va gblɔ tso ale si wo kple srɔ̃a wokpɔ nyaa gbɔe ŋu be: “Le nyatefe me la, míegava wɔ ɖeka wu tsã—menye le kuxia ta o, ke boŋ le ale si míewɔ nu aduadu le egbɔ kpɔkpɔ me ta.”
^ mm. 3 Míetrɔ ŋkɔ aɖewo le nyati sia me.
^ mm. 17 Ne èdi be yeaxlẽ nu geɖe tso nya sia ŋu la, kpɔ June 1, 2011 fe Gbetakpɔxɔ me nyati si fe tanyae nye “Ale Si Nànɔ Agbe Ðe Nu Si Le Asiwò Nu.” Yehowa Ðasefowoe tae.
BIA ÐOKUIWÒ BE . . .
- Nu kae mate ŋu awɔ atsɔ akpe ɖe fomea ŋu be míado le fe me?
- Aleke míawɔ be míagana fe si míenyi la nagblẽ srɔ̃ɖeɖea me alo wòanye nu si ŋu míetsia dzi ɖo wu o?
Srɔ̃ Nu Geɖe Wu
BIBLIA ME BIABIAWO ƑE ŊUÐOÐOWO
Gakuxi Kple Fenyinyi—Ðe Biblia Ate Ŋu Akpe Ðe Mía Ŋua?
Ga mate ŋu afle dzidzɔkpɔkpɔ o, gake Biblia me mɔfiame ene aɖewo ate ŋu akpe ɖe ŋuwò le ganyawo me.
NYƆ!
Ale Si Miawɔ Azã Ga Nyuie
Migalala ga navɔ le mia si hafi miava nɔ gazazã nyuie ŋu bum o. Misrɔ̃ ale si miazã ga nyuie hafi nuwo nava gbe asi me na mi.


text:
OCTOBER 9, 2014
XEXEA ME ƑE NYADZƆDZƆWO
Yehowa Ðasefowo Tso Ðe Ebola Dɔlélea Ŋu
NEW YORK
Esi wose be Ebola dɔlélea le Guinea eye be ekaka enumake ɖe dukɔ siwo nye Liberia kple Sierra Leone me la, Yehowa Ðasefowo fe alɔdzedɔwɔfe siwo le dukɔ siawo me ŋlɔ lɛta ɖo ɖe hame siwo le dukɔ siawo me be woanɔ ŋudzɔ. Le lɛtaa me la, woŋlɔ dziɖuɖudɔwɔfe fe mɔfiamewo kple aɖaŋuɖoɖo siwo ku ɖe dɔlékuia, ale si wòkakanae kple nu si woate ŋu awɔ be dɔlékuia nagakaka o la ŋu. Afetɔ Collin Attick, si nye Yehowa Ðasefowo fe nyanuɖela le Sierra Leone, gblɔ be: “Míele dukɔ aɖe si me amewo mesea dɔlélewo gɔme nyuie o eye wokakaa aʋatsonyawo tso Ebola dɔlélea ŋu la me, eya ta amewo tɔtɔ le gɔmedzedzea me eye womenya nu si woawɔ o. Gake esi woxlẽ lɛtaa me mɔfiamewo na hameawo la, wotso enumake wɔ ɖe mɔfiameawo dzi.”
Le July me la, wowɔ ɖoɖo tɔxɛ aɖe be dzikpɔla mɔzɔlawo nayi aɖasrã hame siwo le Sierra Leone kple Guinea la kpɔ ŋkeke eve. Sasrãkpɔa fe nufoa fe tanyae nye “Toɖoɖo Kpɔa Ame Ta,” be woatsɔ akpe ɖe wo nɔviwo ŋu woakpɔ wo ɖokuiwo ta tso dɔlélea si me eye woado ŋusẽ wo woayi edzi awɔ ɖe mɔfiame yeye siwo wona wo la dzi. Sasrãkpɔ sia ayi edzi va se ɖe November 2014 me. Tsɔ kpe ɖe eŋu la, Ðasefoawo da tsi si me wokɔ dɔlékuiwutike (bleach alo l’eau de Javel) ɖo la ɖe wofe tadeagufewo (siwo woyɔna be Fiaɖufe Akpatawo) fe mɔnu le Guinea, Liberia kple Sierra Leone. Ðasefo geɖe siwo le dukɔ siawo me le zɔzɔm ɖe asikɔklɔ fe ɖoɖo sia ke nu le wofe afewo me.
Xexea Me Lãmesẽ Habɔbɔ ka nya ta le October 1, 2014 dzi be ame 7,178 xɔ Ebola le Ɣetoɖofe Afrika eye ame 3,300 kple edzivɔe dɔlélea wu, gake wokpɔ mɔ be xexlẽmea adzi ɖe edzi. Va se ɖe October 2 la, Ðasefo 2,800 siwo le Guinea kple Sierra Leone dometɔ ɖeka si nye nyɔnu dɔnɔdzikpɔla aɖe koe xɔ Ebola dɔlélea, eye wòku le September 25, 2014 dzi. Le Ðasefo 6,365 siwo le Liberia dome la, ame 10 ye ku le dɔlélea si me; ame 6 nye lãmesẽdɔwɔlawo. Togbɔ be dɔlékuia kaka va Nigeria nyitsɔ laa hã la, Ðasefo siwo le afi ma la dometɔ aɖeke mexɔ dɔlélea o. Gakpe ɖe eŋu la, Ðasefo dutanyanyuigblɔla (mawunyadɔgbedela) siwo le dukɔ siawo me dometɔ aɖeke mexɔ dɔa o, elabena esi dɔa nɔ kakam la, dutanyanyuigblɔlaawo yi mɔkeke eye ɖewo hã yi takpekpe le Europa kple Amerika. Ame aɖewo trɔ yi wofe dɔwo dzi eye wole wɔwɔm ɖe afɔɖofe kple mɔfiame vevi siwo alɔdzedɔwɔfea na hamewo la dzi. Dutanyanyuigblɔla bubuwo hã di be yewoagbɔ, gake esi womekpɔ ɖe mɔ na yameʋuwo be woava du mawo me o hekpe ɖe nɔnɔme bubu aɖewo ŋuti ta la, womegbɔ haɖe o.
Ðasefowo fe lɔlɔ̃nu faa dɔwɔlawo fe kɔmitiwo le kpekpem ɖe Ðasefo siwo le Ɣedzefe Afrika-dukɔ, siwo me Ebola gblẽ nu le vevie la ŋu, wole wofe fomewo kple wofe haxɔsetɔwo fe nuhiahiãwo gbɔ kpɔm. Afetɔ Thomas Nyain, si nye Yehowa Ðasefowo fe nyanuɖela le Liberia, gblɔ be: “Wɔwɔ ɖe Biblia fe aɖaŋuɖoɖo siwo ku ɖe dzadzɛnyenye kple dɔnɔwo ɖeɖe ɖe aga dzi le kpekpem ɖe mía ŋu míele te nɔm ɖe nɔnɔme siawo nu. Esi wònye Yehowa Ðasefowoe míenye ta la, míefoa asa na ameɖiɖikɔnu siwo mewɔ ɖeka kple Biblia o. Esia le míafe hameviwo ta kpɔm, vevietɔ le ɣeyiɣi dziŋɔ sia me.”
Le Sierra Leone la, wogblɔ nu vovovo siwo Yehowa Ðasefowo wɔ tsɔ kpe ɖe wofe hameviwo kple nutoa me tɔ bubuwo ŋu wofo asa na Ebola dɔlélea le nutoa me fe radio aɖe dzi. Dziɖuɖumegã siwo le afi ma hã bia tso Yehowa Ðasefowo fe kpekpeɖeŋunakɔmitia me tɔwo si be woakpe asi ɖe dziɖuɖu fe dɔwɔha siwo le nutoa me la ŋu.
Afetɔ J. R. Brown, si nye Yehowa Ðasefowo fe nyanuɖela le wofe dɔwɔfegã le New York, gblɔ be: “Dzi ɖo mía fo esi míekpɔ ale si míafe haxɔsetɔ siwo le Ɣetoɖofe Afrika la ɖɔa ŋu ɖo ne wole wofe mawusubɔsubɔdɔwo kple Biblia-fiafiadɔwo wɔm ale si woate ŋui. Ehiã vevie be míanɔ gbe dom ɖa ɖe míafe haxɔsetɔwo kple ame bubu siwo ŋu Ebola dɔlélea gblẽ nu le la ta.”
Wofe Kadodowo:
Xexea Me Godoo: J. R. Brown, Office of Public Information, tel. +1 718 560 5000
Guinea: Thierry Pourthié, tel. +224 631 40 96 50
Liberia: Thomas Nyain, Sr., tel. +231 886 513 414
Nigeria: Paul Andrew, tel. +234 7080 662 020
Sierra Leone: Collin Attick, tel. +232 77 850 790


text:
AGBEMEŊUTINYA
Mekpɔ Fofo Yeye Ðe Esi Bu Nam La Tefe
WODZI fofonye le Graz, Austria, le fe 1899 me, eya ta sɔhɛ ko wònye esime Xexemeʋa I dze egɔme. Esi Xexemeʋa II dze egɔme le fe 1939 me teti la, wozi edzi de asrafodɔ me le Germany. Nublanuitɔe la, eku le aʋagbedzi le fe 1943 me le Russia. Alea wòdzɔe be fofonye bu ɖem esi mexɔ abe fe eve pɛ ko ene. Mɔnukpɔkpɔ mesu asinye medze sii o, eye mesusua fofonye ŋutɔ, vevietɔ esi mekpɔe be nye sukuhati akpa gãtɔ fofowo le agbe. Emegbe meva srɔ̃ nu tso mía Fofo gãtɔ si le dzifo, si mekuna o la ŋu esi menye ɖekakpui, eye esia fa akɔ nam geɖe.
ESI MENYE SCOUT VI
Esi mexɔ fe adre la, mege ɖe sɔhɛwo fe habɔbɔ si woyɔna be Scout me. Britain-srafo Robert Stephenson Smyth Baden-Powell ye ɖo Scout viwo fe xexea me katã fe ha na sɔhɛ ŋutsuviwo le fe 1908 me le Great Britain. Le fe 1916 me la, egaɖo ɖeviwo fe habɔbɔ si woyɔna be Wolf Cubs hã na ɖevi siwo meɖo fewuiwo me haɖe o, siwo nɔ abe nye ene.
Edoa dzidzɔ nam ŋutɔ ne míeyi ɖamlɔ avɔgbadɔwo me le gbedadafo le kwasiɖanuwuwuwo, do míafe awu tɔxɛwo, eye míezɔ le fli me hele afɔ ɖem ɖe ʋuawo fe ɖiɖi dzi. Nuwɔwɔ ɖekae kple Scout vi bubuwo, abe hadzidzi esi míele dzo fum le fiẽwo me, alo le fefem le avewo me ene vivia nunye ŋutɔ. Míesrɔ̃ nu geɖe tso dzɔdzɔmenuwo ŋu si wɔe be mekpɔ ŋudzedze ɖe Wɔla la fe asinudɔwɔwɔwo hã ŋu.
Wodea dzi fo na Scout viwo be woadze agbagba awɔ nyui na ame zi ɖeka ya teti le ŋkekea me. Esiae nye nya si wolɔ̃a gbɔgblɔ. Míedoa gbe na mía nɔewo kple nya siawo be “Míesu Te Ɣesiaɣi.” Esia doa dzidzɔ nam. Míafe sɔhɛwo fe ha si me tɔwo sɔ gbɔ wu ame alafa ɖeka la fe afã nye Katolikotɔwo, afã nye Protestanttɔwo, eye ame ɖeka nye Buddhatɔ.
Tso fe 1920 me la, wowɔa Scout viwo fe takpekpe tɔxɛ le fe aɖewo me. Mede wofe Xexea Me Katã Ƒe Takpekpe tɔxɛ adrelia si wowɔ le Bad Ischl, Austria, le August 1951 me, kple asiekelia si wowɔ le Sutton Park, si te ɖe Birmingham ŋu le England, le August 1957 me. Le takpekpe evelia ma me la, Scout vi 33,000 siwo tso dukɔ 85 me ye va kpe ta. Eye ame siwo ade 750,000, siwo dome England Fianyɔnu Elizabeth hã nɔ, ye va kpɔ míafe wɔnawo tefe. Ewɔ nam abe xexea me katã fe nɔviwo fe habɔbɔ aɖee esia nye ene. Nyemenya kura be emegbe mava kpɔ nɔviwo fe habɔbɔ bubu aɖe si de ŋgɔ kura wu esia, si Mawu ŋutɔ le megbe na o.
ZI GBÃTƆ SI MEDO GO YEHOWA ÐASEFOWO
Le fe 1958 fe adame esi wòsusɔ vie mawu kplɔ̃ŋutisubɔla fe hehexɔxɔ nu le Grand Hotel Wiesler, le Graz, Austria la, nye dɔwɔhati aɖe si ŋkɔe nye Rudolf Tschiggerl, si nye abolomela, ɖi vomeɖase nam. Nyemenya naneke tso nyatefea ŋu ɣemaɣi o. Efo nu tso Mawuɖekaetɔ̃ fe nufiafia ŋu hegblɔ be metso Biblia me o. Meʋli Mawuɖekaetɔ̃ fe nufiafiaa ta, eye medi be maɖee afiae be eda fu. Melɔ̃ nye dɔwɔhatia fe nya, eya ta medi be makpe ɖe eŋu wòatrɔ ava Katoliko ha me.
Rudolf, si míegayɔna be Rudi, tsɔ Biblia nam. Gake mete tɔ ɖe edzi be Katoliko Biblia koe maxlẽ. Esi medze exexlẽ gɔme la, mekpɔ be Rudi tsɔ trakt aɖe si Gbetakpɔxɔ Habɔbɔa ta la de nye Biblia la me. Megbe trakt la xexlẽ, elabe mesusu be woaŋlɔe wòadze abe nyatefeae le eme ene gake ɖewohĩ wòanye alakpa. Ke hã, melɔ̃ ɖe edzi be wòadzro Biblia me kplim. Rudi dze aɖaŋu; megatsɔ agbalẽ aɖeke nam be maxlẽ o. Anɔ abe ɣleti etɔ̃ ene la, míedzroa Biblia me ɣeaɖewoɣi ʋuu keke zã tsina.
Esi mewu nye hehexɔxɔa nu le Graz, si nye mía de la, danye di be mayi sukua dzi aɖasrɔ̃ amedzrodzefedzikpɔkpɔ. Eya ta meʋu yi ɖanɔ Bad Hofgastein dua me heyi sukua dzi. Wowɔ ɖoɖo na sukuviawo be woaxɔ hehe le Grand Hotel si le Bad Hofgastein atsɔ akpe ɖe sukunusɔsrɔ̃a ŋu, eya ta ɣeaɖewoɣi meyina ɖawɔa dɔ le afi ma.
DUTANYANYUIGBLƆLA EVE VA SRƆ̃ NU KPLIM
Rudi ɖo nye adrɛs yeyea ɖe alɔdzedɔwɔfe si le Vienna, eye woawo hã woɖoe ɖe nɔvinyɔnu dutanyanyuigblɔla eve siwo ŋkɔwoe nye Ilse Unterdörfer kple Elfriede Löhr. * Gbe ɖeka la, woyɔm le amedzrodzefea gblɔ nam be nyɔnu eve aɖewo le lalam le wofe ʋu me le gota be yewoakpɔm. Ewɔ nuku nam elabe nyemenya wo o. Gake meyi ɖakpɔ wo. Emegbe mese be wonye Ðasefo siwo tsɔa agbalẽwo yina na nɔviwo le Germany le Nazitɔwo fe dziɖuɣi esime woɖo asi dɔa dzi le afi ma do ŋgɔ na Xexemeʋa II. Hafi aʋaa nadze egɔme la, Germanytɔwo fe adzamekpovitɔwo lé wo de fuwɔamegaxɔ me le Lichtenburg. Eyome le aʋawɔɣia la, woɖe wo yi Ravensbrück gakpɔ si te ɖe Berlin ŋu me.
Medea bubu nɔvinyɔnuawo ŋu ŋutɔ elabena wo kple danye woanye hatiwo. Ema tae nyemedi be woagblẽ wofe ɣeyiɣi atsɔ anɔ Biblia me dzrom kplim o ɖo. Nyemedi be le kwasiɖa alo dzinu aɖewo megbe la, magblɔ na wo be nusɔsrɔ̃a megado dzidzɔ nam o. Eya ta mebia tso wo si be woaŋlɔ mawunyakpukpui siwo katã ku ɖe Katolikotɔwo fe nufiafia si gblɔ be papawoe xɔ ɖe apostoloawo tefe la ŋu nam. Megblɔ na wo be mayi aɖadzro mawunyakpukpuiawo me kple míafe nunɔlaa. Mesusui be emae ana makpɔ nyatefe si le nya sia me.
MEKE ÐE FOFO KƆKƆE VAVÃ SI LE DZIƑO ŊU
Roma Katolikotɔwo fiaa nu be papawoe nye apostoloawo tefenɔlawo, eye woxlẽa papawo tso apostolo Petro dzi. (Sɔlemeha la se Yesu fe nya siwo dze le Mateo 16:18, 19 la gɔme bubui.) Katoliko ha la xɔe se hã be papa la medaa vo ne ele nu siwo dzi wòle be sɔlemeha la naxɔ ase la gblɔm o. Mexɔ nya sia dzi se, elabena mesusu be ne papa si Katolikotɔwo yɔna be Fofo Kɔkɔe la medaa vo le dzixɔsenyawo gome o la, ke nya si wogblɔ tso Mawuɖekaetɔ̃ nufiafiaa ŋu la anye nyatefe godoo. Gake ne etea ŋu wɔa vodada la, ke nufiafiaa hã ate ŋu anye alakpa. Mewɔ nuku o be nufiafia si gblɔ be papawoe nye apostoloawo tefenɔlawo lae nye nufiafia vevitɔ na Katolikotɔ geɖe, esi wònye be Katolikotɔwo fe nufiafia bubuwo katã nɔ te ɖe esia dzi ta!
Esi meyi nunɔlaa gbɔ la, mete ŋu ɖo nye nyabiaseawo ŋu nam o, gake eɖe agbalẽ aɖe si ku ɖe apostoloawo tefenɔlawo ŋu do goe. Egblɔ nam be matsɔe ayi afe me, eya ta meyi ɖaxlẽe, emegbe metrɔ yi egbɔ kple nyabiase geɖewo. Mlɔeba la, esi nunɔla la mete ŋu le nye nyawo ŋu ɖom o ta la, egblɔ nam be: “Mèle nye nyawo gɔme sem o eye nye hã nyemele tɔwòwo gɔme sem o. . . . Hede nyuie!” Megadi be mava ye gbɔ kple nya aɖeke azɔ o.
Menyae be ɣeyiɣia de nam azɔ be mana llse kple Elfriede nava srɔ̃ Biblia kplim. Wofia nu geɖem tso Yehowa Mawu, si nye Fofo Kɔkɔe vavã si le dzifo ŋu. (Yoh. 17:11) Ɣemaɣi la, hame aɖeke menɔ nuto ma me o, eya ta nɔvinyɔnu eve siawo wɔa kpekpeawo le dzinyuitɔ aɖe fe afe me. Ame ʋɛ aɖewo koe dena. Nɔvinyɔnu eveawo koe wɔa kpekpea me dɔdeasi akpa gãtɔ, le esi nɔviŋutsu xɔnyɔnyrɔ aɖeke meli axɔ ŋgɔ o ta. Ɣeaɖewoɣi la, nɔviŋutsu aɖe tsoa tefe bubu va foa dutofonufo eye wozãa tefe aɖe si wohaya.
MEDZE GBEƑÃÐEÐEDƆA GƆME
Ilse kple Elfriede dze Biblia sɔsrɔ̃ gɔme kplim le October 1958 me, eye mexɔ nyɔnyrɔ ɣleti etɔ̃ megbe le January 1959 me. Do ŋgɔ na nye nyɔnyrɔxɔxɔ la, mebia wo ne anya wɔ be makplɔ wo ɖo le tso afe me yi afe me dɔa me be makpɔ ale si wowɔa gbefãɖeɖedɔae. (Dɔw. 20:20) Zi gbãtɔ si mekplɔ wo ɖo yi la, mebia wo be anya wɔ be woana anyigbamama aɖem si me manɔ dɔ wɔm le mahã? Wotsɔ kɔfe aɖe nam eye nye ɖeɖe meyina ɖaɖea gbefã tso afe me yi afe me hetrɔna yia ɖetsɔlemetɔwo gbɔ. Nɔviŋutsu gbãtɔ si mezɔ kple le afe me yi afe me dɔa me lae nye nutome sue dzikpɔla si va subɔ mí emegbe.
Le fe 1960 me, esi mewu sukua nu la, metrɔ yi mía de be makpe ɖe nye fometɔwo ŋu woasrɔ̃ Biblia me nyatefea. Va de asi na fifia la, wo dometɔ ɖeka pɛ hã mexɔ nyatefea o, gake wo dometɔ aɖewo le ɖe tsɔm le nyaa me.
MEDZE ƔEYIƔIAWO KATÃ ƑE SUBƆSUBƆDƆA GƆME
Le fe 1961 me la, woxlẽ lɛta siwo tso alɔdzedɔwɔfea na hameawo tsɔ de dzi fo na nɔviwo be woawɔ mɔɖeɖedɔa. Menye tre ɣemaɣi eye ŋusẽ nɔ ŋunye, eya ta mekpɔe be susu aɖeke meli si tae magbe mɔɖeɖedɔa wɔwɔ o. Meɖo dze kple nutome sue dzikpɔla Kurt Kuhn be medi be mawɔ dɔ ɣleti ʋɛ aɖewo ale be mate ŋu afle ʋu, esi wònye be akpe ɖe ŋunye le mɔɖeɖedɔa wɔwɔ me ta. Ebiam be, “Ðe Yesu kple efe apostoloawo hiã ʋu le wofe ɣeyiɣiawo katã fe subɔsubɔdɔa mea?” Nya ʋɛ mawo trɔ nye susu! Meɖoe be madze mɔɖeɖedɔa gɔme kpuie. Gake esi wònye be menɔ dɔ wɔm gafofo 72 kwasiɖa sia kwasiɖa le amedzrodzefe aɖe ta la, ele be matrɔ asi le nye ɖoɖowo ŋu gbã.
Mebia nye dɔmemegã ne aɖe mɔ nam be mawɔ dɔ gafofo 60. Elɔ̃, eye wògaxea fetu si mexɔna tsã la ke nam. Etefe medidi o megabiae ne anya wɔ be mawɔ dɔ gafofo 48 le kwasiɖaa me. Elɔ̃ ɖe ema hã dzi, eye le esia me hã nye fetu metrɔ o. Eyome megabiae be wòaɖe mɔ nam mawɔ dɔ gafofo 36 le kwasiɖaa me, alo gafofo 6 gbe ɖeka ŋkeke 6 le kwasiɖaa me, eye megbe ema hã o. Nukutɔe la, nye dɔmemegãa meɖe nye fetua dzi kpɔtɔ o! Ewɔ abe medi be madzo o ene. Azɔ mete ŋu dze gbesiagbe mɔɖeɖedɔa gɔme. Ɣemaɣi la, mɔɖelawo naa gafofo 100 ɣleti sia ɣleti.
Le ɣleti ene megbe la, woɖom mɔɖela vevi kple hamesubɔla le hame sue aɖe me le Carinthia nutoa me, le Spittal an der Drau dua me. Ɣemaɣi la, mɔɖela veviwo naa gafofo 150 ɣleti sia ɣleti. Ame si ado eve nam le mɔɖeɖedɔa me menɔ asinye o, gake mekpɔ ŋudzedze ɖe ale si nɔvinyɔnu aɖe si ŋkɔe nye Gertrude Lobner si nye hamesubɔla fe kpeɖeŋutɔ ɣemaɣi doa alɔm la ŋu vevie. *
NYE DƆDEASIWO TRƆ KABAKABA
Le fe 1963 me la, wokpem be mava zu nutome sue dzikpɔla. Ɣeaɖewoɣi la, meɖoa keteke tso hame ɖeka me yia bubu me hetsɔa mɔzɔkplo gãwo ɖe asi. Ʋu menɔ nɔvi geɖe si o, eya ta wo dometɔ aɖeke meva kɔam le ketekedzefea o. Nyemedi be wòadze abe ɖe mele ɖokuinye dom ɖe dzi ene o, eya ta nyemetsɔa taksi yia nye dzefea o, afɔe metona.
Le fe 1965 me esi mekpɔtɔ nye tre la, wokpem be mava de Gilead Suku fe klass 41 lia. Nye sukuhati geɖe hã nye trewo. Ewɔ nuku nam ŋutɔ be esi mewu sukua nu la, wogbugbɔ ɖom ɖe mía de Austria be mayi nutome sue dzikpɔkpɔdɔa dzi. Gake hafi madzo le Amerika la, wobia tso asinye be mawɔ dɔ kple nutome sue dzikpɔla aɖe si ŋkɔe nye Anthony Conte kwasiɖa ene. Dɔwɔwɔ kple nɔviŋutsu lɔ̃ame sia si hã lɔ̃a gbefãɖeɖedɔa eye wòkpɔa dzidzedze geɖe le eme la do dzidzɔ nam ŋutɔ. Míewɔ dɔ le New York fe dzigbe le nuto si nye Cornwall me.
Esi metrɔ gbɔ va Austria la, woɖom ɖe nutome sue aɖe me, afi si meva do go Tove Merete si nye nɔvinyɔnu ɖetugbui dzetugbe aɖe le. Wofia nyatefeae tso esime wòxɔ fe atɔ̃. Ne nɔviwo bia mí be aleke míewɔ do go la, míegblɔna fefetɔe be, “Alɔdzedɔwɔfea ye wɔ ɖoɖoa na mí.” Míeɖe mía nɔewo le fe si kplɔe ɖo me, le April 1967 me, eye woɖe mɔ na mí be míayi mɔzɔzɔdɔa dzi.
Le fe si kplɔe ɖo me la, meva de dzesii be Yehowa si ami nam be manye yefe gbɔgbɔmeviwo dometɔ ɖeka le efe amenuveve me. Alea wòdzɔe be meva le fomedodo tɔxɛ me kple Fofonye si le dzifo kpakple ame siwo katã ‘doa ɣli be “Abba, Fofo!”’ abe ale si Romatɔwo 8:15 gblɔe ene.
Nye kple Merete míeyi nutome sue kple nutome gã dzikpɔkpɔdɔa dzi va se ɖe fe 1976 me. Ɣeaɖewoɣi le vuvɔŋɔli la, eva hiãna be míamlɔ xɔ siwo me fana miamiamia wu tsikpe la me. Gbe ɖeka esi míefɔ la, míekpɔe be míafe ŋɔtimegbɔgbɔ bla ɖe kuntru si míetsyɔ la fe tade abe sno ene! Eya ta míeva tso nya me be míatsɔ dzoxɔxɔnamɔ̃ sue aɖe ɖe asi be míafe xɔdɔmewo me naxɔ dzo vie le zã me. Le zã me la, ele be míado go le xɔ me azɔ to sno me esime yame hã fa miamiamia hafi ayi nugododefe. Xɔ menɔ míawo ŋutɔ si o eya ta míekpɔtɔ nɔa míafe dzefea le Dzoɖagbe. Braɖagbe ŋdi hafi míedzona yia hame bubu me.
Dzidzɔ wònye nam be srɔ̃nye lɔlɔ̃a nye kpekpeɖeŋutsofe gã aɖe nam le fe siawo katã me. Elɔ̃a gbeadzidede, eye mehiã be made dzi fo nɛ ɣeaɖekeɣi hafi wòayi gbeadzi o. Elɔ̃ nɔviawo hã ŋutɔ eye wòtsɔa ɖe le eme na amewo. Esia kpe ɖe ŋunye geɖe.
Wokpe mí va alɔdzedɔwɔfe si le Vienna, le Austria, le fe 1976 me, eye woɖom Alɔdzekɔmitia me tɔ. Ɣemaɣi la, Austria alɔdzedɔwɔfea ye kpɔa dɔa dzi le Ɣedzefe Europa dukɔ geɖe me eye wòkpɔa egbɔ be woɖo agbalẽwo ɖe dukɔ mawo me aɖaŋudzedzetɔe. Nɔviŋutsu Jürgen Rundel ye xɔ ŋgɔ le dɔ sia wɔwɔ me, eye wòdze aye ŋutɔ. Mɔnukpɔkpɔ su asinye mewɔ dɔ kplii, eye emegbe wobia tso asinye be makpɔ gbegɔmeɖeɖe le Ɣedzefe Europa fe gbegbɔgblɔ ewo me fe dɔa dzi. Jürgen kple srɔ̃a Gertrude kpɔtɔ le subɔsubɔm nutefewɔwɔtɔe abe mɔɖela veviwo ene le Germany. Tso fe 1978 me la, Austria alɔdzedɔwɔfea zã agbalẽtamɔ̃ sue aɖe tsɔ taa magazinewo ɖe gbegbɔgblɔ ade me. Míeɖoa agbalẽ siwo amewo dɔ tso dukɔ bubuwo me hã ɖa. Nɔviŋutsu Otto Kuglitsch, si kple srɔ̃a Ingrid le subɔsubɔm le alɔdzedɔwɔfe si le Germany, ye nɔ dɔ siawo dzi kpɔm.
Mía nɔvi siwo le Ɣedzefe Europa dukɔwo me hã zãa agbalẽtamɔ̃ siwo wotsɔ taa agbalẽwo wonɔa suesuesue la tsɔ taa míafe agbalẽwoe. Ke hã wogahiãna na dukɔ bubuwo fe kpekpeɖeŋu. Yehowa kpɔ wo ta le dɔ sia wɔwɔ me, eye mí ame siwo le alɔdzedɔwɔfea míeva lɔ̃ nɔvi mawo siwo subɔ le mɔxeɖenuwo te le nɔnɔme sesẽwo me fe geɖe la vevie.
TSAÐIÐI YI ROMANIA
Le fe 1989 me la, mɔnukpɔkpɔ su asinye mezɔ mɔ kple Nɔviŋutsu Theodore Jaracz, si nye Dɔdzikpɔha la me tɔ, yi Romania. Taɖodzinuae nye be míakpe ɖe nɔvi gbogbo aɖewo ŋu be woagava wɔ ɖeka kple habɔbɔa. Tso fe 1949 fe gɔmedzedze la, wodzudzɔ hadede kple habɔbɔa le susu vovovowo ta heva ɖo woawo ŋutɔwo fe hamewo. Ke hã woyi edzi nɔ gbefã ɖem nɔ ame yeyewo nyrɔm ɖe tsi me. Woawo hã woyi mɔ́ le esi womedea akpa aɖeke dzi le dunyahehe me o ta, abe ale si wòdzɔ ɖe nɔvi siwo kpɔtɔ le ha dem kple hame siwo dzi habɔbɔa fe dɔwɔfegã da asi ɖo la dzi ene. Esi wokpɔtɔ ɖo asi dɔa dzi le Romania ta la, mía kple hamemetsitsi ene siwo nye ŋgɔxɔlawo kpakple Romania Dukɔ Dzikpɔkɔmiti si dzi habɔbɔa da asi ɖo la tefenɔlawo, míekpe le Nɔviŋutsu Pamfil Albu fe afe me le adzame. Míekplɔ gbegɔmeɖela, si nye Nɔviŋutsu Rolf Kellner, hã tso Austria yii.
Esi míekpe zi evelia nɔ nu me dzrom kpli wo le zãa me la, Nɔviŋutsu Albu foe ɖe hamemetsitsi ene bubuawo nu be woawɔ ɖeka kpli mí esi wògblɔ be, “Ne míewɔ esia fifia o la, ɖewohĩ mɔnukpɔkpɔ bubu aɖeke magasu mía si o.” Ema megbe la, wogaxɔ nɔvi siwo anɔ 5,000 sɔŋ wova wɔ ɖeka kple habɔbɔa. Aʋadziɖuɖu gã aɖee esia nye na Yehowa, evɔ wòhena Satana ɖu ŋukpe!
Le fe 1989 fe nuwuwu lɔfo, hafi Kɔmiunist Dziɖuɖua namu le Ɣedzefe Europa la, Dɔdzikpɔha la kpe nye kple srɔ̃nye be míava wɔ dɔ le habɔbɔa fe dɔwɔfegã la, le New York. Míenɔ mɔ kpɔm na esia kura o. Míedze dɔwɔwɔ gɔme le Brooklyn Betel le July 1990 me. Le fe 1992 me la, wode dɔ asi nam be manye Dɔdzikpɔha la fe Subɔsubɔ Kɔmiti la fe kpeɖeŋutɔ, eye tso July 1994 me la, mɔnukpɔkpɔ su asinye mezu Dɔdzikpɔha la me tɔ.
ŊKUÐOÐO ƔEYIƔI SIWO VA YI DZI KPLE MƆKPƆKPƆ NA ETSƆME
Ɣeyiɣi si menye kplɔ̃ŋusubɔla le amedzrodzefe aɖe henɔa nuɖuɖu dam ɖe kplɔ̃ dzi na amewo la va yi xoxoxo. Fifia la, enye dzidzɔ nam be mele gome kpɔm le gbɔgbɔmenuɖuɖu nana míafe xexea me katã fe nɔviwo fe habɔbɔa me tɔwo me. (Mat. 24:45-47) Ne metrɔ kpɔ fe 50 siwo metsɔ le ɣeyiɣiawo katã fe subɔsubɔdɔ tɔxɛa wɔm la, dzi dzɔam ŋutɔ eye medaa akpe na Yehowa ɖe ale si wòle yayram ɖe míafe xexea me katã fe nɔviwo fe habɔbɔa dzi la ta. Dukɔwo dome takpekpewo dede vivia nunye, elabena wodea dzi fo na mí le kpekpe mawo me be míasrɔ̃ nu tso mía Fofo Yehowa si le dzifo kple Biblia me nyatefea ŋu.
Nye gbedodoɖae nye be ame miliɔn bubu geɖewo asrɔ̃ Biblia ava xɔ nyatefea eye woawɔ ɖeka kple xexea me katã fe Kristotɔwo fe nɔviwo fe habɔbɔa le Yehowa subɔsubɔ me. (1 Pet. 2:17) Mele mɔ kpɔm na ɣeyiɣi si manɔ dzifo akpɔ etefe woafɔ amewo ɖe tsitre le anyigba dzi ahakpɔ fofonye si dzim la hã. Mele mɔ kpɔm hã be fofonye, danye kple nye fometɔ lɔlɔ̃awo katã nalɔ̃ asubɔ Yehowa le Paradiso me.
Mele mɔ kpɔm na ɣeyiɣi si manɔ dzifo akpɔ etefe woafɔ amewo ɖe tsitre le anyigba dzi ahakpɔ fofonye si dzim la hã


text:
NU NYUI SIWO LE MÍAƑE NUDZRAÐOƑE
“Eureka Drama” La Na Ame Geɖe Ke Ðe Biblia Me Nyatefea Ŋu
“EUREKA” gɔmee nye “Meke ɖe eŋu!” Le fe alafa 19 lia me esime amewo nɔ sika dim vevie le California, U.S.A. la, sikakulawo gblɔa nya sia ne woke ɖe sika ŋu. Gake ɣemaɣi la, Nɔviŋutsu Charles Taze Russell kple ehati Biblia Nusrɔ̃viwo ke ɖe nane si xɔ asi kura wu sika ŋu, si nye Biblia me nyatefea. Eye wodi vevie be yewoagblɔe na amewo.
Kaka fe 1914 fe dzomeŋɔli naɖo la, ame miliɔn geɖe kpɔ “Xexemewɔwɔ fe Fotoɖeɖefia” la le dugãwo me. Dukɔwo Dome Biblia Nusrɔ̃viwoe wɔ sinima sia si xɔa gafofo enyi. Sinima dzeani sia si fe fotowo le amadede me, si me gbeɖiɖi si me kɔ, kple hafofo viviwo le la ku ɖe Biblia me nyawo ŋu, tso xexemewɔwɔ kple amegbetɔfomea fe ŋutinya dzi va se ɖe Yesu Kristo fe Ƒe Akpe Ðeka Dziɖuɖua dzi.
Ke ame siwo le duviwo kple kɔfewo me ya ɖe? Be naneke nagato nyatefea dilawo dometɔ aɖeke ŋu o la, Biblia Nusrɔ̃viwo ɖe “Fotoɖeɖefia” la fe totoɖeme, si ŋu sinima la mekpe ɖo o la, hã ɖe go le August 1914 me, eye woyɔe be “Eureka Drama.” Wowɔ efomevi vovovo etɔ̃ le gbegbɔgblɔ geɖe me. Woyɔ ɖeka be “Eureka X,” si me numeɖeɖe siwo wolé ɖe agba dzi la katã kple hafofoawo le. Woyɔ evelia be “Eureka Y,” si me gbeɖiɖiawo katã kple foto siwo le amadede me la le. Woyɔ etɔ̃lia be “Eureka Ƒome Ƒe Drama,” si me numeɖeɖeawo fe akpa aɖewo kple hadzidziwo le. Wowɔ agbafomɔ̃ siwo mexɔ asi o kple mɔ̃ siwo wozãna tsɔ ɖea ɖeɖefiawo hã.
Biblia Nusrɔ̃viwo ate ŋu atsɔ nutovɛ yeye siawo, si mehiã be woazã sinimaɖemɔ̃wo o la, ayi kɔfe nutowo me aɖee afia amewo femaxee be woase Fiaɖufegbedeasia. Woate ŋu afo “Eureka X,” si me gbeɖiɖiawo ko le la na amewo le ŋkeke alo zã me. Woate ŋu azã “Eureka Y” fe mɔ̃ la atsɔ aɖe fotoawo afia elɛktrikŋusẽ manɔmee, elabena wowɔa carbide ŋu dɔ tsɔ sia akaɖi si mɔ̃a zãna. Finlandgbe me Gbetakpɔxɔ aɖe ka nya ta be: “Míetea ŋu ɖea fotoawo fiana le afi sia afi kloe.” Nyatefe tututue!
Mehiã be Biblia Nusrɔ̃viwo nahaya sinimaɖefe gãwo o, ke boŋ zi geɖe la, wozãa sukuxɔwo, ʋɔnudrɔ̃fexɔwo, ketekedzefewo, kple amewo fe afe gãwo me. Zi geɖe la, woɖea fotoawo fiaa amewo le gota esi wotsi aklala ɖe gli ŋu. Nɔviŋutsu Anthony Hambuch gblɔ be: “Agbledelawo dzraa tefe aɖe ɖo le wofe atikutsetsebɔwo me, wodaa atikpowo ɖi be amewo nanɔ wo dzi, eye wova foa fu kpɔa ɖeɖefiaawo.” Biblia Nusrɔ̃vi siawo zã keke si wotsɔ ŋkɔ na be “Drama keke” tsɔ kɔa fotoɖemɔ̃awo, wofe agbawo, avɔgbadɔwo kple nuɖanuwo.
Ame siwo foa fu kpɔa “Eureka” ɖeɖefiawo nyea ame ʋɛ aɖewo alo alafa geɖewo. Le Amerika fe kɔfe aɖe si me ame 150 ko le me la, ame 400 sɔŋ ye tso tefe vovovowo va kpɔ ɖeɖefia la le sukukpo aɖe dzi. Le tefe bubuwo la, amewo zɔ afɔ kilometa 8 sɔŋ hafi va kpɔ “Eureka Drama” la. Le Sweden la, ɖeɖefia la wɔ dɔ ɖe afelika siwo fo fu ɖe Nɔvinyɔnu Charlotte Ahlberg fe afe me la dzi vevie. Le tomenukufe aɖe le Australia la, ame 1,500 ye fo fu kpɔ ɖeɖefia la. Woka nya ta le Gbetakpɔxɔ me be, esi woɖee fia le suku kɔkɔwo kple kɔledziwo la, “míafe agbafomɔ̃wo kple foto dzeaniawo wɔ nuku na nufialawo kple sukuviawo siaa.” Míafe “Eureka Drama” la nya kpɔ na amewo le nuto siwo me sinimaɖefe gãwo le gɔ̃ hã.
NYATEƑEA ƑE NUKUWO WUWU
“Eureka Drama” la nye dɔwɔnu vevi aɖe si Biblia Nusrɔ̃viwo zã le nuto siwo me wodi be yewoaɖo nusrɔ̃viwo fe fufofo yeyewo ɖo la me. Míenya ame agbɔsɔsɔ si kpɔ ɖeɖefia siawo o. Gake nɔviwo zã dɔwɔnu sia ale gbegbe. Le fe 1915 me la, nɔviwo fe fufofo vovovo 86 siwo nɔ dɔwɔnu siawo zãm la dometɔ 14 koe ɖoa dɔa ŋuti nyatakakawo ɖa. Togbɔ be ete ɖe nɔviwo dzi be dɔ sia ŋuti akɔntabubuawo mede o hã la, wogblɔ be ame siwo kpɔ “Drama” la awu miliɔn ɖeka. Eye ame siwo ade 30,000 bia be woaɖo Biblia-srɔ̃gbalẽwo ɖe yewo.
Togbɔ be “Eureka Drama” la ŋu nya menye ŋutinya nyanyɛ le ame geɖewo gome o hã la, ame miliɔn geɖe kpɔ ɖeɖefia wɔdɔɖeamedzi sia tso Australia yi Argentina, tso South Africa yi Britain Ƒukpowo dzi, kple India kpakple Carib fukpowo dzi. Wo dometɔ geɖe va ke ɖe Biblia me nyatefea, si xɔ asi sãsãsã wu sika la ŋu, eya ta woate ŋu agblɔ kple dzidzɔ be, “Meke ɖe eŋu!”
^ mm. 4 Kpɔ “Nu Nyui Siwo Le Míafe Nudzraɖofe


text:
SƆHƐWO BIANA BE
Ðe Xexea Dzɔ Le Eɖokui Sia?—Akpa 4: Aleke Maɖe Nu Si Tae Mexɔe Se Be Ðe Wowɔ Xexea La Me?
Èxɔe se be ɖe wowɔ xexea kple emenuwo, gake èvɔ̃na na nufofo tso wò dzixɔsewo ŋu na wò sukuhatiwo. Ðewohĩ wogblɔ le sukugbalẽ siwo miezãna le suku la me be ɖeko nuwɔwɔwo dzɔ le wo ɖokui si eye nèvɔ̃na be wò nufialawo kple sukuhatiwo ako ye. Aleke nàwɔ be dzi nanɔ fowò nàɖe nu si tae nèxɔe se be ɖe wowɔ xexea me nuwo la me na amewo?
Àte ŋui!
Ðewohĩ àgblɔ be: ‘Nye tagbɔ meɖa nenema gbegbe be mava yi nu me ɖe ge tso dzɔdzɔmeŋutinunya kple nɔnɔmetɔtrɔ fe nufiafia ŋu o.’ Nenemae Danielle se le eɖokui me ɣeaɖeɣi. Egblɔ be: “Dzi menɔa fonye kura be maʋli nya kple nye nufiala kple nye sukuhatiwo o.” Diana hã gblɔ nya ma ke, “Metɔtɔna ne wòva hiã be maɖe nu me ku ɖe dzɔdzɔmeŋutinunya ŋu.”
Ke hã, menye ale si nàɖu dzi le nya la mee le vevie o. Eye mele be nànye tagbɔɖaɖɛtɔ le dzɔdzɔmeŋutinunya gome hafi nàte ŋu aɖe nu si tae nèxɔe se be susu le eme be woagblɔ be ɖe wowɔ xexea me nuwo la me o.
Kpekpeɖeŋu: Zã nya si me susu le si dze le Hebritɔwo 3:4 nàtsɔ aɖe nu mee. Afi ma gblɔ be: “Afe sia afe la, ame aɖee tsonɛ, gake ame si wɔ nuwo katã lae nye Mawu.”
Ðetugbui aɖe si ŋkɔe nye Carol zã Hebritɔwo 3:4 tsɔ de ŋugble kple ame aɖe ale: “Tsɔe be èle zɔzɔm le ave dodo aɖe me. Mèkpɔ ame fe nuwɔna aɖeke le afi ma o. Kaka nàkpɔ la, aɖutomeɖeti aɖee nye ema le anyigba. Aleke nàfo nya tae? Ame akpa gãtɔ agblɔ be, ‘Ame aɖe va afi sia kpɔ.’ Ne aɖutomeɖeti si meɖi naneke o gɔ̃ hã te ŋu ɖo kpe edzi be amegbetɔ aɖe nɔ afi ma kpɔ la, ke ɖe xexe gbahoo sia kple emenuwo meɖo kpe edzi geɖe wu be ame aɖe si si nunya le lae wɔ wo oa!”
Ne ame aɖe gblɔ be: “Ne nyatefee wònye be Wɔla aɖee wɔ xexea la, ke ame kae wɔ Wɔla la ŋutɔ?”
Àte ŋu aɖo eŋu be: “Mímate ŋu afo nya ta be Wɔlaa meli o le esi mímenya nu tso eŋu tsitotsito o ta o. Le kpɔɖeŋu me, anɔ eme be mènya ame si wɔ wò asitelefon la o, gake ɖe maxɔe ase be ame aɖe kokokoe wɔe oa? [Ðe mɔ wòaɖo eŋu.] Nu geɖewo li míate ŋu asrɔ̃ tso Wɔlaa ŋu. Ne èdi be yeanya la, adzɔ dzi nam be magblɔ nu si mesrɔ̃ tso eŋu la na wò.”
Dzra ɖo
Biblia gblɔ na mí be “minɔ dzadzraɖoɖi ɣesiaɣi be miaʋli mɔkpɔkpɔ si le mia si la ta le ame sia ame si abia nya mi tso eŋu la ŋkume, gake mitsɔ tufafa kple bubu deto wɔ esiae.” (1 Petro 3:15) Eya ta, nu vevi eve siawo nenɔ susu me na wò
Nya si nàgblɔ. Lɔlɔ̃ si le asiwò na Mawu ate ŋu aʋa wò nàfo nu tso eŋu. Gake egbɔgblɔ na amewo be yelɔ̃ Mawu ɖeɖe dzaa mate ŋu ana woaka ɖe edzi be Mawu ye wɔ nuwo katã o. Anyo ŋutɔ ne èzã dzɔdzɔmenuwo tsɔ wɔ kpɔɖeŋuwo na wo ale be woakpɔe be susu le eme be yewoaxɔe ase be ɖe wowɔ xexemenuwo.
Ale si nàgblɔe. Dzi nenɔ fowò, gake mègado vlo amewo alo ada wo ɖe anyi o. Woate ŋu alɔ̃ aɖo to wò numeɖeɖewo ne mèdaa wofe dzixɔsewo ɖe anyi o eye nèlɔ̃na ɖe edzi be gome le woawo ŋutɔ si be woatso nya me le nya siawo ŋu.
“Mebui be ele vevie be míafo asa na vlododo amewo alo nye-koe-nyae wɔwɔ. Maɖe vi aɖeke ne míefoa nu na amewo gbedaɖeamegbɔtɔe o.”
—Elaine.
Nu siwo akpe ɖe ŋuwò nàɖe wò dzixɔsewo me
Sɔhɛ aɖe si ŋkɔe nye Alicia gblɔ be: “Ne míedzra ɖo o la, míedina be míazi ɖoɖoe ale be míagado ŋukpe mía ɖokui o.” Abe ale si Alicia gblɔe ene la, dzadzraɖo le vevie hafi míate ŋu akpɔ dzidzedze. Jenna gblɔ be, “Ne medzra ɖo ɖe kpɔɖeŋu nyui aɖe ŋu do ŋgɔ be matsɔ aɖo kpe nye nyawo dzi la, dzi nɔa fonye be maɖe nu me na amewo tso xexea me wɔwɔ ŋu.”
Afi kae nàte ŋu akpɔ kpɔɖeŋu siawo le? Sɔhɛ geɖe te ŋu kpɔ dzidzedze esi wozã video kple agbalẽ siwo gbɔna:
Was Life Created? alo la vie a-t-elle été créée ?
The Origin Of Life—Five Questions Worth Asking alo Cinq questions à se poser sur l’origine de la vie
The Wonders of Creation Reveal God’s Glory alo Les merveilles de la création révèlent la gloire de Dieu (video)
Nyɔ! me nyati siwo nye “Ðe Wowɔea?” (Ŋlɔ nyagbe si nye “ɖe wowɔea” [ŋlɔe ɖe nyayɔdzesiawo me] ɖe Gbetakpɔxɔ INTERNET DZI AGBALẼDZRAÐOƑE fe nudinyaŋlɔfea.)
Zã Gbetakpɔxɔ INTERNET DZI AGBALẼDZRAÐOƑE hena numekuku bubuwo.
Anyo hã be nàgbugbɔ axlẽ tanya sia si nye “Ðe Xexea Dzɔ Le Eɖokui Sia?” fe nyati siwo do ŋgɔ.
Akpa 2: Nu Ka Tae Mele Be Nàxɔ Nɔnɔmetɔtrɔ Ƒe Nufiafia Dzi Ase O?
Kpekpeɖeŋu: Tia kpɔɖeŋu siwo na wò ŋutɔ nèka ɖe edzi be ɖe wowɔ xexea kple emenuwo. Anɔ bɔbɔe na wò be nàɖo ŋku wo dzi agblɔ kple kakaɖedzi geɖe wu. Wò ŋutɔ nɔ ale si nàɖe wò dzixɔsewo me na amewo la wɔm le ɖokuiwò si.


text:
Nu Ka Ta Mado Gbe Ða? Ðe Mawu Aɖo Eŋu Nama?
Ale si Biblia ɖo eŋui
Ɛ̃. Biblia kple amewo fe nutefekpɔkpɔ ɖo kpe edzi be Mawu ɖoa gbedodoɖawo ŋu.
Biblia gblɔ be: “[Mawu wɔa] ame siwo katã vɔ̃nɛ la, fe didi dzi na wo, esea wofe ɣli, eye wòxɔna na wo.” (Psalmo 145:19) Gake ne Mawu aɖo wò gbedodoɖawo ŋu kple maɖo wo ŋu o la nɔ te ɖe dziwò.
Nu si le vevie na Mawu
Do gbe ɖa na Mawu ke menye Yesu, Maria, ame kɔkɔewo, mawudɔlawo alo nɔnɔmetatawo o.
Yehowa Mawu ɖeka koe ‘ɖoa to gbedodoɖa.’
—Psalmo 65:3.
Do gbe ɖa wòawɔ ɖeka kple Mawu fe lɔlɔ̃nu alo efe didi siwo le Biblia me.
—1 Yohanes 5:14.
Do gbe ɖa na Mawu to Yesu fe ŋkɔ me nàtsɔ ade bubu ɖofe si Yesu le la ŋu.
“Ame aɖeke mevaa Fofo la gbɔ o, negbe to dzinye ko.”
—Yohanes 14:6.
Do gbe ɖa le xɔse me, ahabia xɔse geɖe ne ehiã.
—Mateo 21:22; Luka 17:5.
Do gbe ɖa ɖokuibɔbɔtɔe tso dzi me.
Biblia gblɔ be: “Yehowa lolo, ekpɔa ame bɔbɔɖokui.”
—Psalmo 138:6.
Ku kutri nado gbe ɖa.
Yesu gblɔ be: “Minɔ ebiabia dzi, eye woana mi.”—Luka 11:9.
Nu si mele vevie na Mawu o
Amefomevi alo dukɔ si me nètso la mele vevie na Mawu o.
“Mawu mekpɔa ame ŋkume o, ke boŋ le dukɔ sia dukɔ me la, ame si vɔ̃nɛ, eye wòwɔa nu dzɔdzɔe la, eyae dzea eŋu.”—Dɔwɔwɔwo 10:34, 35.
Nɔnɔme si me nèle hafi le gbea dom ɖa la mele vevie na Mawu o. Àte ŋu ado gbe ɖa na Mawu ne ènɔ anyi, bɔbɔ tsyɔ mo anyi, dze klo alo le tsitrenu. —1 Kronika 17:16; Nexemiya 8:6; Daniel 6:11; Marko 11:25.
Èɖa do gbe ɖa le tame alo doe ɖa wòɖi o, Mawu asee. Mawu ɖoa gbe siwo míedona ɖa le tame la ŋu, ne womeɖi o gɔ̃ hã.
—Nexemiya 2:1-6.
Eɖanye kuxi sesẽ aɖee alo kuxi tsɛ aɖee o, do gbe ɖa tso eŋu.
Mawu fe nya la de dzi fo be, “miedro miafe dzimaɖitsitsiwo katã ɖe eyama dzi, elabena eléa be na mi.”—1 Petro 5:7.
Srɔ̃ Nu Geɖe Wu
NYA NYUI SI TSO MAWU GBƆ!
Ame Kae Nye Mawu?
Ðe ŋkɔ le Mawu sia? Ðe Yehowa tsɔ ɖe le eme na mía?
Nuka Tututue Nye Biblia fe Nufiafia?
Ameka Tututue Mawu Nye?
Èxɔe se be Mawu tsɔa ɖe le eme na wò ŋutɔŋutɔa? Srɔ̃ nu tso ale si tututu Mawu le kple ale si nàwɔ ate ɖe eŋu la ŋu.


text:
NUSƆSRƆ̃ 15
Nu Ka Tae Wòle Be Nàyi Nusɔsrɔ̃a Dzi?
1. Aleke Biblia sɔsrɔ̃ dzi yiyi aɖe vi na wòe?
Ðikeke mele eme o be Biblia me nufiafia vevi mawo sɔsrɔ̃ na wò lɔlɔ̃ na Yehowa me gasẽ ɖe edzi. Ehiã be nànɔ lɔlɔ̃ ma tum ɖo ɣesiaɣi. (1 Petro 2:2) Be agbe mavɔ fe mɔkpɔkpɔa nasu asiwò la, anɔ te ɖe ale si nàyi edzi anɔ tetem ɖe Mawu ŋu to efe Nya la sɔsrɔ̃ me dzi.
Ne wò sidzedze Mawu dzi ɖe edzi la, wò xɔse agasẽ ɖe edzi. Xɔse ana wò nu nadze Mawu ŋu. (Hebritɔwo 11:1, 6) Aʋã wò nàtrɔ dzi me, eye wòana nàwɔ tɔtrɔ siwo aɖe vi na wò le agbenɔnɔ me.
2. Aleke nàwɔ Mawu ŋuti sidzedze si su asiwò la naɖe vi na ame bubuwo?
Àdi godoo be yeagblɔ nu siwo srɔ̃m yele la na ame bubuwo—nya nyuiwo gbɔgblɔ na ame bubuwo dzɔa dzi na mí katã. Ne èyi Biblia sɔsrɔ̃ dzi la, àva srɔ̃ ale si nàzã Biblia atsɔ aɖe ale si nèxɔ Yehowa kple nya nyuia dzi see la me na amewo.
Ame akpa gãtɔ dzea egɔme kple nya nyuia gbɔgblɔ na wo xɔlɔ̃wo kple wofe fometɔwo. Ðɔ ŋu ɖo. Mègada wofe subɔsubɔhawo ɖe anyi o, ke boŋ fo nu tso Mawu fe ŋugbedodowo ŋu na wo. Ðo ŋku edzi be zi geɖe la, wò nuwɔwɔ ɖe amewo ŋu nyuie wɔa dɔ ɖe wo dzi wu wò nyagbɔgblɔwo.
3. Ƒomedodo kae ate ŋu ava nɔ mia kple Mawu dome?
Mawu fe Nya la sɔsrɔ̃ akpe ɖe ŋuwò nàwɔ ŋgɔyiyi le mawusubɔsubɔ me. Eye mlɔeba fomedodo tɔxɛ aɖe ava nɔ mia kple Yehowa dome. Le nyatefe me la, àte ŋu azu Mawu tɔ ahanye efe fomea me tɔ.
4. Aleke nàwɔ anɔ ŋgɔyiyi wɔm?
Àte ŋu ayi edzi anɔ ŋgɔyiyi wɔm le mawusubɔsubɔ me ne èyi Mawu fe Nya la sɔsrɔ̃ dzi. (Hebritɔwo 5:13, 14) Bia tso Yehowa Ðasefo aɖe si be wòazã agbalẽ si nye Nuka Tututue Nye Biblia fe Nufiafia? atsɔ asrɔ̃ Biblia kpli wò. Zi geɖe ale si nèyi edzi le Mawu fe Nya srɔ̃m la, zi geɖe ma kee nàkpɔ dzidzedze le agbe me.
Yehowa, Mawu dzidzɔtɔ la, gbɔe nya nyui la tso. Àte ŋu ate ɖe eŋu kplikplikpli ne ètena ɖe efe amewo ŋu kplikplikpli. (Hebritɔwo 10:24, 25) Ne èyi agbagba si dzem nèle be yeadze Yehowa ŋu dzi la, wò asi asu agbe vavã, si nye agbe mavɔ, la dzi. Le nyatefe me la, tete ɖe Mawu ŋue nye nu nyuitɔ kekeake si nàte ŋu awɔ.
Srɔ̃ Nu Geɖe Wu
KPEKPEWO
Nu Kawoe Yia Edzi Le Fiaɖufe Akpata Me?
Wò ŋutɔ va kpɔ nu siwo yia edzi le wo me ɖa.
BIBLIASƆSRƆ̃ ƑE ÐOÐO
Nu Ka Tae Wònyo Be Nàsrɔ̃ Biblia?
Biblia na ame miliɔn geɖe le xexea me godoo le ŋuɖoɖowo kpɔm na agbemebiabia veviwo. Àdi be yeanɔ wo domea?
Nuka Tututue Nye Biblia fe Nufiafia?
Te Ðe Mawu Ŋu le Gbedodoɖa Me
Ðe Mawu ɖoa to wò gbedodoɖawoa? Be nànya esia la, ele be nàse nu si Biblia fia tso gbedodoɖa ŋu gɔme.


text:
MEGBENYAWO
Ðe Wòle Be Míaɖu Ŋkekenyuiwoa?
MENYE Biblia mee subɔsubɔhawo fe azã xɔŋkɔwo kple ŋkekenyui siwo ame geɖe ɖuna le xexeame fe tefe geɖe egbea la dzɔ tso o. Ekema afikae azã mawo dzɔ tso? Ne àte ŋu aku nu me le agbalẽdzraɖofe aɖe la, adzɔ dzi na wò be nàkpɔ nusi numekugbalẽwo gblɔ tso ŋkekenyui siwo woɖuna le afisi nèle ŋu. Bu kpɔɖeŋu ʋɛ aɖewo ŋu kpɔ.
Easter (Pâques). The Encyclopædia Britannica gblɔ be: “Easter ɖuɖu ŋuti nya aɖeke mele Nubabla Yeyea me o.” Aleke wɔ wova te Easter ɖuɖu? Trɔ̃subɔsubɔ mee wòdzɔ tso. Togbɔ be wogblɔna be Yesu fe tsitretsitsi fe azãe Easter nye hã la, nusiwo wowɔna le azãa me la menye nusi wòle be Kristotɔwo nawɔ o. Le kpɔɖeŋu me, The Catholic Encyclopedia gblɔ tso “Easter fɔmizi” fe nɔnɔmewɔwɔ si wozãna le tefe geɖe ŋu be: “Trɔ̃subɔsubɔ fe dzesie fɔmizi nye eye wobunɛ ɣesiaɣi be enye vidzidzi fe kpɔɖeŋu.”
Ƒe Yeye Zãwo. Ŋkeke si woɖuna Ƒe Yeye, kple nusiwo wowɔna le ŋkeke ma dzi la to vovo le dukɔ ɖesiaɖe me. The World Book Encyclopedia gblɔ ku ɖe afisi azã sia dzɔ tso ŋu be: “Roma dziɖula Julius Caesar ɖo January 1 be wòanye Ƒe Yeye Ŋkeke le fe 46 D.M.Ŋ. me. Romatɔwo ɖua azã sia na Janus, si nye agbowo, ʋɔtruwo, kple nuwo fe gɔmedzedze fe mawu. Janus—mawu si to mo eve, ɖeka le ŋgɔ eye evelia le efe megbe—fe ŋkɔ mee woɖe ɣleti January tso.” Eyata trɔ̃subɔsubɔ kɔnuwo dzie wotu Ƒe Yeye zãwo ɖuɖu ɖo.
Halloween (Toussaint). The Encyclopedia Americana gblɔ be: “Blema Celttɔwo fe nunɔla siwo nɔ anyi do ŋgɔ na Kristotɔwo fe ɣeyiɣia gbɔe kɔnu siwo do fome kple Halloween [Ame Kɔkɔewo fe Ŋkeke] la dzɔ tso. Celttɔwo ɖua azã na wofe mawu vevi eve—ɣemawu kple ame kukuwo fe mawu . . . , si fe azã dzena November 1 dzi, si nye ɣeyiɣi si Celttɔwo fe Ƒe Yeye dzea egɔme. Vivivi la, wova tsɔ ame kukuwo fe azãa va de Kristotɔwo fe nuwɔnawo me.”
Ŋkekenyui Bubuwo. Míate ŋu adzro azã siwo woɖuna le xexeame la dometɔ ɖesiaɖe me le afisia o. Gake Yehowa mekpɔa ŋudzedze ɖe azã siwo woɖuna be woatsɔ ado amegbetɔwo alo amegbetɔwo fe habɔbɔwo ɖe dzi la ŋu o. (Yeremya 17:5-7; Dɔwɔwɔwo 10:25, 26) Nenɔ susu me hã na wò be afisi subɔsubɔzãwo dzɔ tsoe ana Mawu nakpɔ ŋudzedze ɖe wo ŋu loo alo makpɔe ɖe wo ŋu o. (Yesaya 52:11; Nyaɖeɖefia 18:4) Biblia fe gɔmeɖose siwo woyɔ le agbalẽ sia fe Ta 16 lia me akpe ɖe ŋuwò nànya alesi Mawu bua gomekpɔkpɔ le ŋkekenyui siwo ame geɖe ɖuna le xexeame egbea me.


text: 4 Le ŋkeke mamlɛawo me la,*Yehowa fe afe fe to la+Ali ke sesĩe ahakɔ ta agbɔ towo ŋu,Eye wòafo togbɛwo ta;Eye dukɔwo afo zi ɖe eŋu.+2 Eye dukɔ geɖewo ava agblɔ be:“Miva míayi Yehowa fe to la dzi,Míayi Yakob fe Mawu fe afe la me.+Afia efe mɔwo mí,Eye míazɔ efe tofewo.”Elabena sedede* atso Zion,Eye Yehowa fe nya atso Yerusalem.3 Atso afia na dukɔ geɖewo,+Eye wòatso nya me na dukɔ sesẽwo va se ɖe didife ke.Woatsɔ wofe yiwo atu agblenuwoe,Eye woatsɔ wofe akplɔwo atu hɛ gobɛwoe.+Dukɔ magatsɔ yi ɖe dukɔ ŋu azɔ o,Eye womagasrɔ̃ aʋawɔwɔ azɔ o.+4 Wo dometɔ ɖe sia ɖe abɔbɔ nɔ efe wainka kple efe gboti te bɔkɔɔ,+Eye ame aɖeke mado voɖi na wo o,+Elabena aʋakɔwo fe Yehowa fe nue gblɔe.5 Dukɔwo dometɔ ɖe sia ɖe azɔ le efe mawu fe ŋkɔ me,Ke míawo ya míazɔ le Yehowa mía Mawu fe ŋkɔ me+ ɖaa tegbee.6 Yehowa be: “Gbe ma gbe la,Mafo ame siwo le bu tɔm la nu fu,Eye mafo ame siwo wonya de gbe,+Kple ame siwo mewɔ fui la nu fu.7 Mana ame siwo le bu tɔm la nasusɔ,+Eye ame siwo wonya ɖo ɖe didife la nazu dukɔ sesẽ;+Eye Yehowa aɖu fia ɖe wo dzi le Zion To la dzi,Tso fifia yi mavɔmavɔ me.8 Ke wò la, Oo lãhawo fe gbetakpɔxɔ,Wò, Zion vinyɔnu fe togbɛ,+Dziɖuɖu gbãtɔ* atrɔ ava na wò,+Ɛ̃, Yerusalem vinyɔnu fe fiaɖufe la, atrɔ ava na wò.+9 Azɔ nu ka ŋutie nèle afa dom ale?Ðe fia aɖeke mele mewò oa,Alo ɖe wò aɖaŋuɖola ku,Hafi nèle veve sem abe nyɔnu si le ku lém enea?+10 Oo Zion vinyɔnu, fo togotogoe nànɔ ŋeŋemAbe nyɔnu si le ku lém ene,Elabena àʋu le dua me aɖanɔ gbe me.Eye àyi Babilon ke,+Afi mae woaxɔ na wò le;+Afi mae Yehowa agbugbɔ wò afle tso wò futɔwo si me le.+11 Azɔ dukɔ geɖewo afo takpli ɖe ŋuwò;Eye woagblɔ be: ‘Migblẽ kɔ ɖo na Zion,Eye mina míafe ŋku nakpɔ nu si adzɔ ɖe Zion dzi.’12 Ke womenya Yehowa fe susuwo o,Womese efe tameɖoɖowo* gɔme o;Elabena afo wo nu fu abe ale si wofoa nukubablawo nu fu ɖe nukufofe ene.13 Oo Zion vinyɔnu, tso nàfanya nu;+Elabena mana wò dzo nazu gayibɔ,Eye mana wò afɔkliwo nazu akɔbli,Eye àgbã dukɔ geɖewo gudugudu;+Àtsɔ viɖe foɖi si dukɔwo kpɔ la aɖe adzɔgbe na Yehowa,Eye àtsɔ wofe kesinɔnuwo ana anyigba blibo la fe Afetɔ la.”+


text:
Miexɔ Yesu Dzi Sea?
Ɛ̃. Míexɔ Yesu, ame si gblɔ be, “
Nyee nye mɔ la kple nyatefe la kpakple agbe la. Ame aɖeke mevaa Fofo la gbɔ o, negbe to dzinye ko” la dzi se. ( Yohanes 14:6) Míexɔe se be Yesu tso dzifo va anyigba dzi, eye wòtsɔ efe amegbetɔ fe agbe deblibo tsɔ na abe tafevɔsa ene ɖe mía ta. (Mateo 20:
Fofo la lolo wum” la dzi se. ( Yohanes 14:
Srɔ̃ Nu Geɖe Wu
NYA NYUI SI TSO MAWU GBƆ!
Ame Kae Nye Yesu Kristo?
Xlẽ nu tso ale si Yesu fe agbe dze egɔmee, nu si ta wòva anyigba ɖo kple nu si wɔm wòle fifia la ŋu.
BIBLIA ME BIABIAWO ƑE ŊUÐOÐOWO
Ðe Agbalẽnyalawo Xɔe Se Be Yesu Nɔ Anyi Kpɔa?
Xlẽ nu tso eŋu nàkpɔ nenye be Yesu nye ame ŋutɔŋutɔ si nɔ anyi kpɔ.


text:
KRISTOTƆWO ƑE AGBENƆNƆ KPLE SUBƆSUBƆDƆ—KPEKPEA ƑE NUSRƆ̃GBALẼ August 2017
Kpɔɖeŋudzeɖonyawo
Nyɔ! nana fe kpɔɖeŋudzeɖonya kple ale si míafia nyatefe si ku ɖe nu si ta Mawu wɔ amegbetɔ ɖo la ŋu. Kpɔ kpɔɖeŋua dzi nàdzra wò ŋutɔ wò dzeɖonya ɖo.
NU XƆASI SIWO LE MAWU ƑE NYA LA ME
Yehowa Ðo Etefe Na Trɔ̃subɔdukɔ Aɖe
Esi Babilontɔwo ɖe to ɖe Tiro dua fe 13 vɔ megbe la, Yehowa ɖo etefe na wo. Aleke wòɖenɛ fiana be yekpɔa ŋudzedze ɖe dɔ siwo míawɔ nutefewɔwɔtɔe kple míafe vɔsawo ŋu?
KRISTOTƆWO ƑE AGBENƆNƆ
Srɔ̃ Mawu Ƒe Nɔnɔmewo—Ðokuibɔbɔ
Nu ka tae ɖokuibɔbɔ le vevie? Aleke míaɖee afiae? Aleke gbedodoɖa kple Yesu fe kpɔɖeŋu ate ŋu akpe ɖe mía ŋu míasrɔ̃ ɖokuibɔbɔ?
NU XƆASI SIWO LE MAWU ƑE NYA LA ME
Agba Kpekpe Si Le Gbetakpɔla Dzi
Agba le gbetakpɔlaa dzi be wòana toklã dua me nɔlawo ne ekpɔ be afɔku aɖe gbɔna. Nu kae Yehowa di be yeafia dukɔa esi wòɖo Ezekiel gbetakpɔla le kpɔɖeŋumɔnu na Israel?
KRISTOTƆWO ƑE AGBENƆNƆ
Srɔ̃ Mawu Ƒe Nɔnɔmewo—Dzidefo
Nu ka tae wòle be míaɖu amegbetɔvɔvɔ̃ dzi? Aleke ŋugbledede, gbedodoɖa kple kaka ɖe Yehowa dzi ate ŋu akpe ɖe mía ŋu be dzi nanɔ mía fo?
NU XƆASI SIWO LE MAWU ƑE NYA LA ME
Etefe Madidi O Woatsrɔ̃ Gog Si Tso Magog La
Biblia fo nu tso nu siwo adzɔ do ŋgɔ na Gog si tso Magog tsɔtsrɔ̃ kple emegbe siaa ŋu.
KRISTOTƆWO ƑE AGBENƆNƆ
Srɔ̃ Mawu Ƒe Nɔnɔmewo—Xɔse
Ele be míawo hã míaɖee afia be míexɔ Yehowa dzi se le nɔnɔme sesẽwo gɔ̃ hã me abe ale si Abraham wɔe ene. Nu kae míawɔ atsɔ ado ŋusẽ míafe xɔse eye míawɔ nutefe?
NU XƆASI SIWO LE MAWU ƑE NYA LA ME
Gbedoxɔ Si Ezekiel Kpɔ Le Ŋutega Me Kple Ale Si Wòka Wòe
Gbedoxɔ si Ezekiel kpɔ le ŋutega me ɖoa ŋku edzi na mí be Yehowa di tso esubɔlawo si be woaɖo nudidi kɔkɔ dzɔdzɔe siwo wòɖo na subɔsubɔ kɔkɔea gbɔ. Aleke ŋutega sia ate ŋu ado ŋusẽ mí?
KRISTOTƆWO ƑE AGBENƆNƆ
Ɣekaɣie Magate Ŋu Awɔ Kpekpeɖeŋu Mɔɖeɖedɔa?
Mɔ nyuitɔ si dzi mato atsɔ kafukafuvɔsawo ana Mawue nye be mawɔ kpekpeɖeŋu mɔɖeɖedɔa. Ðe nàte ŋu awɔ geɖe le subɔsubɔdɔa me le mɔ sia nua?


text:
NYATI SI LE AKPAA DZI | SƆDOLA ENEAWO, ALE SI WO ŊU NYAA KA WÒE
Sɔdola Eneawo Ame Kawoe Wonye?
Edze abe sɔdola eneawo fe nyaa wɔ moyaa eye wòɖi vɔvɔ̃ ene, gake mele be wòanɔ alea o. Nu ka tae? Elabena Biblia kple nu siwo le dzɔdzɔm fifia le xexea me kpe ɖe mía ŋu míekpɔ nu si sɔdola ɖe sia ɖe le tsitre ɖi na. Eye togbɔ be wofe sɔdodoa na be afɔkuwo le dzɔdzɔm le anyigba dzi hã la, ate ŋu anye nya nyui na wò kple wò fomea. Le mɔ ka nu? Gbãa, na míakpɔ nu si sɔdola ɖe sia ɖe le tsitre ɖi na.
AME SI LE SƆ ƔI LA DOM
Ŋutegaa dze egɔme ale: “Kpɔ ɖa, mekpɔ sɔ ɣi aɖe, eye ame si bɔbɔ nɔ edzi la lé dati ɖe asi, eye wotsɔ fiakuku nɛ, eye wòdo go yi ɖale aʋa dzi ɖum be yeawu yefe aʋadziɖuɖu la nu.”—Nyaɖeɖefia 6:2.
Ame kae le sɔ ɣi la dom? Biblia-gbalẽ ma si nye Nyaɖeɖefia kee ɖe ame si wònye fia, efo nu tso ame sia si nye sɔdola le dzifo ŋu emegbe be eyae nye “Mawu Ƒe Nya La.” (Nyaɖeɖefia 19:11-13) Yesu Kristoe wotsɔ dzesideŋkɔ si nye Nya La na elabena eyae nye Mawu fe nyanuɖela. (Yohanes 1:1, 14) Wogayɔe be “fiawo dzi Fia kple afetɔwo dzi Afetɔ” eye woɖɔe be “Nutefewɔla kple Nyatefetɔ.” (Nyaɖeɖefia 19:11, 16) Eme kɔ be enye fia si wona ŋusẽe be wòanye aʋakalẽtɔ eye mezãa efe ŋusẽa le mɔ gbegblẽ nu o. Ke hã nyabiase aɖewo fɔ ɖe te.
Ame kae na ŋusẽ Yesu be wòaɖu aʋa dzi? (Nyaɖeɖefia 6:2) Nyagblɔɖila Daniel kpɔ ŋutega aɖe si me wotsɔ Mesia la sɔ kple “amegbetɔvi” si Yehowa Mawu * ŋutɔ “Ame si li tso gbe aɖe gbe ʋĩi ke” la, ‘tsɔ dziɖuɖu, bubu kple fiaɖufe na.’ (Daniel 7:13, 14) Esia fia be Mawu Ŋusẽkatãtɔ lae na ŋusẽ kple gome Yesu be wòaɖu dzi eye wòadrɔ̃ ʋɔnu. Sɔ ɣi la sɔ na aʋa dzɔdzɔe si wɔm Mawu fe Vi la le elabe zi geɖe la Ŋɔŋlɔawo zãa amadede ɣi wòtsia tre ɖi na dzɔdzɔenyenye fe dzesi.—Nyaɖeɖefia 3:4; 7:9, 13, 14.
Ɣekaɣie sɔdolawo dze wofe sɔdodoa gɔme? De dzesii be sɔdola gbãtɔ, Yesu, dze efe sɔdodoa gɔme esi wòxɔ fiakuku. (Nyaɖeɖefia 6:2) Ɣekaɣie woɖɔ fiakuku na Yesu hetsɔe ɖo Fia le dzifo? Menye esi wòtrɔ yi dzifo le efe ku megbe teti ye o. Biblia gblɔ be esi wòyi dzifo la elala hena ɣeyiɣi aɖe. (Hebritɔwo 10:12, 13) Yesu na dzesi siwo eyomedzelawo akpɔ siwo akpe ɖe wo ŋu woanya ɣeyiɣi si efe lala la awu enu kple ɣeyiɣi si wòadze fiaɖuɖu gɔme le dzifo. Yesu gblɔ be le yefe fiaɖuɖu fe gɔmedzedze la, xexea me fe nɔnɔmewo anɔ gbegblẽm ɖe edzi. Aʋawɔwɔwo, nuɖuɖu fe veve kple dɔ vɔ̃wo ava. (Mateo 24:3, 7; Luka 21:10, 11) Esi Xexemeʋa I dze egɔme le fe 1914 me la, eva dze kɔtɛ be amegbetɔwo va ge ɖe ɣeyiɣi sesẽ siwo Biblia yɔ be “ŋkeke mamlɛawo” me le anyigba dzi.—2 Timoteo 3:1-5.
Gake nu ka tae nɔnɔmeawo menyo ɖe edzi o ke boŋ gbegblẽm koe wole ɖe edzi tso esime woɖo Yesu fia le fe 1914 me? Elabe ɣemaɣi la, dzifoe Yesu dze fiaɖuɖu gɔme le, menye anyigba dzie o. Aʋa dzɔ le dzifo eye Yesu, si woyɔna be Mikael, si nye Fia yeye si woɖo le dzifo la nya Satana kple efe gbɔgbɔ vɔ̃wo ɖo ɖe anyigba dzi. (Nyaɖeɖefia 12:7-9, 12) Esi wonya Satana ɖo ɖe anyigba dzi afi sia ta la, dzi le ekum vevie tso ɣemaɣi elabe enyae be ɣeyiɣi vi aɖe koe susɔ na ye. Nyatefee, etefe madidi o Mawu awɔ efe lɔlɔ̃nu eye wòatsrɔ̃ Satana ɖa le anyigba dzi. (Mateo 6:10) Azɔ na míakpɔ ale si sɔdola etɔ̃ mamlɛawo ɖo kpe edzi be míele ɣeyiɣi sesẽ si nye “ŋkeke mamlɛawo” me la ɖa. To vovo na sɔdola gbãtɔ si nye ame ŋutɔŋutɔ la, etɔ̃ siwo kplɔe ɖo ya le tsitre ɖi na nu siwo adzɔ le xexea me godoo.
AME SI LE SƆ DZĨ LA DOM
“Eye sɔ bubu aɖe do, ebiã hɛ̃, eye woɖe mɔ na ame si bɔbɔ nɔ edzi la be wòaɖe ŋutifafa ɖa le anyigba dzi, ne amewo nawu wo nɔewo, eye wotsɔ yi gã aɖe nɛ.”—Nyaɖeɖefia 6:4.
Sɔ sia dola le tsitre ɖi na aʋawɔwɔ. De dzesii be menye dukɔ ʋɛ aɖewo me koe wòaɖe ŋutifafa le o, ke boŋ anyigba bliboa katã dzie. Zi gbãtɔ le ŋutinya me la, aʋa aɖe dzɔ le xexea me katã le fe 1914 me. Xexemeʋa evelia dzɔ kplɔe ɖo eye egblẽ nu wu. Akɔntabubu aɖewo gblɔ be tso fe 1914 me la ame siwo ku le aʋawɔwɔwo kple ʋunyaʋunya siwo me wozãa tu kple lãnuwo le la wu miliɔn 100! Tsɔ kpe ɖe eŋu la, aʋa gblẽ nu le ame gbogbo aɖewo ŋu.
Nu kae ɖee fia be aʋawɔwɔwo bɔ ŋutɔ le míafe ŋkekea me? Zi gbãtɔ le ŋutinya me la, edze abe amegbetɔwo ate ŋu atsrɔ̃ amegbetɔwo katã le anyigba dzi ene. Xexea me fe ŋutifafa habɔbɔwo abe Dukɔ Ƒofuawo ene gɔ̃ hã mete ŋu tɔ te ame si le sɔ dzĩ la dom o.
AME SI LE SƆ YIBƆ LA DOM
“Mekpɔ sɔ yibɔ aɖe, eye ame si bɔbɔ nɔ edzi la lé nudanu ɖe asi. Mese gbe aɖe abe nu gbagbe eneawo domee wòɖi le ene gblɔ be: ‘Lu kuart ɖeka naxɔ denario ɖeka, eye fo kuart etɔ̃ naxɔ denario ɖeka; eye mègawɔ vɔ̃ aɖeke ami kple wain o.’”—Nyaɖeɖefia 6:5, 6.
Sɔ sia dola le tsitre ɖi na dɔwuame. Míekpɔe le afi sia be nuɖuɖu ave ale gbegbe be lu kuart ɖeka (Lita 1.08) axɔ denario ɖeka si nye ŋkeke blibo fe fetu le fe alafa gbãtɔ me! (Mateo 20:2) Gaku sia ke ate ŋu afle fo si womebuna ɖe naneke me o la, kuart etɔ̃ (Lita 3.24). Ðe nuɖuɖu sue ma ade fome si me amewo sɔ gbɔ ɖo nua? Eya ta woxlɔ̃ nu amewo be woawɔ nu siwo nye gbe sia gbe nuɖuɖuwo abe ami kple wain, siwo nye nuɖuɖu siwo bɔ ɣemaɣi gɔ̃ hã ŋu dɔ vivivi.
Ðe míekpɔ kpeɖodzi be tso fe 1914 me la, ame si le sɔ yibɔ la dom la yi efe sɔdodoa dzia? Ɛ̃! Ame siwo ade miliɔn 70 sɔŋ ye ku le dɔwuame ta le fe alafa 20 lia me. Numekuku aɖe gblɔ be: “ame miliɔn 805, si nye ame ɖeka le asieke ɖe sia ɖe me le xexea me la mekpɔ nu nyui ɖu le fe 2012-2014 me o.” Nyatakaka bubu gblɔ be, “Ne wotsɔ ame siwo AIDS, asrã kple yɔmekpe wuna fe sia fe fo fui la, ame siwo dɔwuame ya wuna la sɔ gbɔ wu kura.” Togbɔ be wodze agbagba geɖe be woalé dɔwuame nu hã la, ame si le sɔ yibɔa dom la kpɔtɔ le sɔa dom.
AME SI LE SƆ SI FU KPII LA DOM
“Kpɔ ɖa, mekpɔ sɔ aɖe si fu kpii, eye ame si bɔbɔ nɔ edzi la ŋkɔe nye Ku. Eye Tsiẽfe le eyome tututu. Eye wona ŋusẽ wo ɖe anyigba fe akpa enelia dzi, be woatsɔ yi legbe, dɔwuame, dɔvɔ̃ wuame kple anyigbadzilã wɔadãwo awu amewoe.”—Nyaɖeɖefia 6:8.
Sɔ enelia dola le tsitre ɖi na ku le dɔvɔ̃ kple nu bubuwo ta. Le fe 1914 megbe teti la, Spaniatɔwo fe dzamezã wu ame gbogbo aɖewo. Ame siwo ade miliɔn 500, si fia be ame ɖeka le etɔ̃ ɖe sia ɖe me, ye xɔ dɔvɔ̃ sia ɣemaɣi!
Gake Spaniatɔwo fe dzamezã la nye dɔ vɔ̃awo fe gɔmedzedze ko. Eŋutinunyalawo bu akɔnta be sakpatedɔa wu ame miliɔn alafa geɖe le fe alafa 20 lia me. Va se ɖe egbea la, AIDS, asrã kple yɔmekpe tsoa ame miliɔn geɖe fe agbe dzi togbɔ be woyi ŋgɔ le atikewɔnyawo me hã.
Eɖanye aʋawɔwɔ, dɔwuame loo alo dɔvɔ̃wo o, emetsonua nye ɖeka, ku. Tsiẽfe si meɖia fo o la le ame geɖe mim, mɔkpɔkpɔ aɖeke manɔmee.
ƔEYIƔI NYUIWO LE ŊGƆ GBƆNA!
Etefe madidi o, xaxa siwo me tom míele la nu ayi. Ðo ŋku nya sia dzi: Yesu do “go yi ɖale aʋa dzi ɖum” tso fe 1914 me, eye wònya Satana ɖo ɖe anyigba dzi, gake Yesu mewu efe aʋadziɖuɖu la nu ɣemaɣi o. (Nyaɖeɖefia 6:2; 12:9, 12) Esusɔ vie Yesu aɖe Satana fe ŋusẽkpɔɖeamedziwo ɖa eye wòatsrɔ̃ ame siwo de Abosam dzi le Armagedon-ʋa la me. (Nyaɖeɖefia 20:1-3) Menye ɖeko Yesu aɖe sɔdola etɔ̃ mamlɛawo ɖa o, ke aɖɔ nu siwo wogblẽ la katã ɖo. Aleke wòawɔe? Na míade ŋugble le ŋugbe siwo Biblia do la dometɔ aɖewo ŋu kpɔ.
Ŋutifafa axɔ ɖe aʋawɔwɔ tefe. Yehowa atsi ‘aʋawɔwɔwo nu le anyigba bliboa dzi. Aŋe dati, eye wòafli akplɔwo kakɛkakɛe.’ (Psalmo 46:9) Ke ame siwo lɔ̃a ŋutifafa ya la, “dzi adzɔ wo geɖe ɖe ŋutifafa gbogbo la ŋuti.”—Psalmo 37:11.
Dɔwuame nu ayi eye nuɖuɖu abɔ. “Agblemenukuwo ado agbogbo ɖe anyigba la dzi; woaxɔ towo tame keŋ.”—Psalmo 72:16.
Ame sia ame anɔ lãmesẽ blibo me eye agbe mavɔ axɔ ɖe dɔvɔ̃ kple ku tefe. Mawu “atutu aɖatsi sia aɖatsi ɖa le wofe ŋkume, eye ku maganɔ anyi akpɔ o, konyifafa kple ɣlidodo kpakple vevesese hã maganɔ anyi o.”—Nyaɖeɖefia 21:4.
Esi Yesu nɔ anyigba dzi la, ena míekpɔ nu dodzidzɔname siwo adzɔ le etsɔme ne eva zu Fia la fe kpɔɖeŋuwo. Ewɔ nu siwo ana ŋutifafa nanɔ anyi, ena nuɖuɖu ame akpewo nukutɔe, eda dɔ na dɔnɔwo eye wòfɔ ame kukuwo gɔ̃ hã ɖe tsitre.—Mateo 12:15; 14:19-21; 26:52; Yohanes 11:43, 44.
Adzɔ dzi na Yehowa Ðasefowo be woafia wò le wò Biblia me ale si nàwɔ adzra ɖo ne sɔdolaawo wu wofe sɔdodoa nu. Àdi be woava srã ye kpɔ be nàsrɔ̃ nu geɖea?
Srɔ̃ Nu Geɖe Wu
NYƆ!
Nya Siwo Biblia Gblɔ Tso Xexea Ƒe Nuwuwu Ŋu
“Xexe” kae awu enu? Aleke xexea awu enui eye ɣekaɣie?
NYA NYUI SI TSO MAWU GBƆ!
Nu Kae Nye Nya Nyui La?
Xlẽ nu tso nya nyui si le Mawu si na mí, nu si ta wòhiã kpata ɖo kple nu si wòle be nàwɔ la ŋu.


text:
ɖeviwo
BIBLIA ME ŊUTINYAWO ƑE NƆNƆMETATA
Yehowa Tsɔ Kena Faa
Fia Manase ɖi vɔsamlekpuiwo na baal, wɔ madziki, de ta agu na alakpamawuwo eye wòwu ame siwo meɖi fɔ aɖeke o gɔ̃ hã. Ke hã, Yehowa lɔ̃ faa tsɔ kee. Nu kae ŋutinya sia fia mí tso tsɔtsɔke ŋu?
NYE YEHOWA XƆLƆ̃
Ðo To Le Kpekpeawo Me
Nu ka tae wòle vevie be míaɖo to be míasrɔ̃ nu le kpekpeawo?
DƆDEASI HAMEHAMEWO
KPƆ DƆDEASI SIWO ƑE KƆPI NÀTE ŊU AWƆ ALO ATA
EDZE LE MÍAƑE MAGAZINEWO ME
NYE YEHOWA XƆLƆ̃
Nusɔsrɔ̃ 20: Nye Nyatefetola
NYE YEHOWA XƆLƆ̃


text:
Ðe Miesusui Be Miawo Koe Akpɔ Ðeɖea?
Ao. Mɔnukpɔkpɔ asu ame miliɔn geɖe siwo nɔ agbe fe alafa geɖe siwo va yi, siwo menye Yehowa Ðasefowo o la hã si be woakpɔ ɖeɖe.
Biblia gblɔ be “tsitretsitsi li na ame dzɔdzɔewo kple ame madzɔmadzɔwo siaa” le xexe yeye si ŋugbe Mawu do la me. (Dɔwɔwɔwo 24: Tsɔ kpe ɖe eŋu la, ame siwo le agbe egbea dometɔ geɖe ate ŋu ava dze mawusubɔsubɔ gɔme, eye woawo hã woakpɔ agbe. Ke hã, menye míawoe atso nya me le ame si atsi agbe kple ame si matsi agbe o la ŋu o. Yesu ɖeɖe koe wode dɔ sia asi na.


text:
NYATI SI LE AKPAA DZI
Ale Si Nàwɔ Akpɔ Dzidzɔ Vavã
“Makpɔ dzidzɔ ne meɖe srɔ̃ hedzi vi.”
“Makpɔ dzidzɔ ne nye ŋutɔ metso afe.”
“Makpɔ dzidzɔ ne wote ŋu xɔm ɖe dɔ ma me.”
“Makpɔ dzidzɔ ne . . .”
ÈSE le ɖokuiwò me nenema kpɔa? Ðe wò dzidzɔkpɔkpɔa nɔa anyi etefe didina ne nu si dim nèle la su asiwòa? Alo ɖe enu le tsitsima? Nyatefee wònye be míekpɔa dzidzɔ ne míete ŋu wɔ nane si míedi be míawɔ la de goe. Gake dzidzɔkpɔkpɔ ma nu ate ŋu atsi abe agobodzo ene? Dzidzɔkpɔkpɔ vavã menɔa te ɖe taɖodzinu si gbɔ ame te ŋu ɖo alo nu siwo su esi la ɖeɖe ko dzi o. Abe ale si ko wòle le lãmesẽ gome ene la, nu vovovowo gbɔe dzidzɔkpɔkpɔ vavã tsona.
Mía dometɔ ɖe sia ɖe le vovo. Nu si nana nèkpɔa dzidzɔ la to vovo na nu si nana ame bubu kpɔa dzidzɔ. Tsɔ kpe ɖe eŋu la, míafe nuŋububu trɔna ne míele tsitsim. Gake kpeɖodziwo ɖee fia enuenu be nanewo ya hiãna godoo hafi míakpɔ dzidzɔ vavã. Le kpɔɖeŋu me, nu siwo nana wokpɔa dzidzɔ vavã dometɔ aɖewoe nye be amea nana nu si le esi la nadze eŋu, wòafo asa na ŋubiabiã, wòasrɔ̃ ale si wòalɔ̃ amewo ahasrɔ̃ ale si wòanɔ te ɖe susu me kple seselelãme kuxiwo nu. Na míakpɔ nu si tae wòle alea la ɖa.
1. NU SI LE ASIWÒ NEDZE ŊUWÒ
Nunyala aɖe si nya nu tso amegbetɔwo fe nɔnɔme ŋu la gblɔ be: “Ga hã doa vɔvɔli.” Gake egblɔ kpee be: “Ame si lɔ̃a ga la, ga maɖi fo nɛ o, eye ame si lɔ̃a kesinɔnu la, viɖe aɖeke matso eme nɛ o. Esia hã toflokoe.” (Nyagblɔla 5:9; 7:12) Nu kae wòwɔnɛ? Togbɔ be míehiã ga míatsɔ akpɔ míafe agbemenuhiahiãwo gbɔ hã la, ele be míafo asa na ŋukeklẽ, elabena ga meɖia fo na ame o! Blema Israel Fia Salomo, ame si ŋlɔ nya siawo, ŋutɔ tee kpɔ le agbe me be yeakpɔe ɖa be kesinɔnu kple agbeɖuɖu nana wokpɔa dzidzɔ vavã mahã. Eŋlɔ bena: “Nu sia nu, si nye ŋkuwo di la, nyemete wo o; nyemetsri dzidzɔ aɖeke na nye dzi o.”
Salomo li kɔ kesinɔnuwo ɖi gleglegle, etu xɔ gãgãwo, etɔ abɔwo, ewɔ tsaɖifevewo, etu tsitawo eye subɔvi geɖewo nɔ esi. Nu sia nu si wòdi la, sua esi. Nu kae wòva kpɔ dze sii? Nu siwo wòkpɔ la na be dzi dzɔe, gake efe dzidzɔkpɔkpɔa menɔ anyi etefe didi o. Egblɔ be: “Kpɔ ɖa, tofloko kple dagbadagba ɖe ya me wonye, eye viɖe aɖeke mele ɣe la te o.” (Nyagblɔla 2:11, 17, 18) Ɛ̃, Salomo va kpɔe dze sii be ɖeko agbe bliba ɖuɖu nana ame va sena le eɖokui me be yeɖi gbɔlo hedagba ɖe yame. *
Ðe egbegbe fe numekukuwo ɖo kpe blemanunya sia dzia? Magazine aɖe me nyati aɖe gblɔ be: “Ne ame nya kpɔ ga si tea ŋu kpɔa efe agbemenuhiahiã veviwo gbɔ nɛ ko la, ga bubu siwo wòkpɔna ɖe ema dzi menana wòkpɔa dzidzɔ wu o.” (Journal of Happiness Studies) Le nyatefe me la, numekukuwo ɖee fia be ne ame ti ŋutilãmenuwo yome ale gbegbe be megatsia dzi ɖe agbe nyui nɔnɔ kple mawusubɔsubɔ ŋu o la, agblẽ efe dzidzɔkpɔkpɔ me.
BIBLIA ƑE MƆFIAME: “Mina miafe agbenɔnɔ navo tso galɔlɔ̃ me, eye nu siwo le mia si fifia la nadze mia ŋu.”
2. TSRI ŊUBIABIÃ
Woɖe ŋubiabiã gɔme be enye “dzikudodo ɖe nu siwo su amewo si ta ahadi vevie be nu nyui mawo ke nasu ye hã ye si.” Abe ale si ko dɔ vɔ̃ gblẽa nu la, ŋubiabiã ate ŋu akpɔ ŋusẽ ɖe ame dzi ahagblẽ efe dzidzɔkpɔkpɔ me keŋ. Aleke wòate ŋu adzɔe be ame nava zu ŋubiãla? Aleke míawɔ anya ne míenye ŋubiãlawo? Eye aleke míawɔ aɖu nɔnɔme sia dzi?
Numekugbalẽ aɖe (Encyclopedia of Social Psychology) gblɔ be amewo biãa ŋu ame siwo sɔ kpli wo, ate ŋu anye ɖe wofe fexɔxɔ, nutefekpɔkpɔ alo fome si me wodzɔ tso ta. Le kpɔɖeŋu me, nudzrala mabiã ŋu film-wɔla xɔŋkɔ o. Gake ate ŋu abiã ŋu nudzrala si kpɔ dzidzedze wui ya.
Efe kpɔɖeŋu aɖee nye esi: Persia-dziɖuɖumegã aɖewo meʋã ŋu fia la o, ke boŋ wo hati dziɖuɖumegã tagbɔɖaɖɛtɔ aɖe si ŋkɔe nye Daniel ye woʋã ŋui. Ŋutsu siawo do dziku ɖe Daniel ŋu ale gbegbe be woɖo nugbe gɔ̃ hã be yewoawui! Gake wofe nugbeɖoɖoa medze edzi o. (Daniel 6:2-25) Numekugbalẽ si míeyɔ va yi la gblɔ be: “Ele vevie be míanyae be ŋubiabiã nana míeléa fu amewo. Eye fuléle sia na míese nu si tae wogblɔ be ŋubiabiã na ame geɖewo dze wo haviwo dzi le ŋutinya me la gɔme.” *
Ŋubiabiã nana be ame megatea ŋu sea vivi na agbemenu nyuiwo o
Aleke nàte ŋu akpɔ ŋubiabiã adze sii? Bia ɖokuiwò be: ‘Ðe mekpɔa dzidzɔ alo léa blanui ne hanyeti aɖe kpɔ dzidzedzea? Ne nɔvinye, nye sukuhati alo dɔwɔhati aɖe mekpɔ dzidzedze le nane me o la, ɖe wòtena ɖe dzinye alo ɖe wònyea dzidzɔ nama?’ Ne èɖo eŋu be “meléa blanui” alo “enyea dzidzɔ nam” la, ekema anɔ eme be èbiãa ŋu amewo. (1 Mose 26:12-14) Numekugbalẽ si ŋu míefo nu tsoe va yi la ke gblɔ be “ŋubiabiã nana be ame megatea ŋu sea vivi na agbemenu nyuiwo o, eye megakpɔa ŋudzedze ɖe nu nyui gbogbo siwo sua esi le agbe me la ŋu o. . . . Asesẽ ŋutɔ be ame siwo si nɔnɔme mawo tɔgbi le nakpɔ dzidzɔ vavã.”
Míate ŋu aɖu ŋubiabiã fe nɔnɔmea dzi ne míetu ɖokuibɔbɔ ɖo. Ðokuibɔbɔ kpena ɖe mía ŋu míekpɔa ŋudzedze ɖe ame bubuwo fe ŋutete kple wofe nɔnɔme nyuiwo ŋu hedea asixɔxɔ wo ŋu. Biblia gblɔ be: “Miagawɔ naneke le dzrehehe ta alo le ɖokuiŋububu akpa ta o, ke boŋ miatsɔ ɖokuibɔbɔ abu ame bubuwo be wonye gã wu mi.”
BIBLIA ƑE MƆFIAME: “Migana míazu ame siwo dia bubu dzodzro, ʋlia ho kple wo nɔewo, biãa ŋu wo nɔewo o.”
3. LƆ̃ AMEWO
Agbalẽ aɖe gblɔ be: “Ale si amewo sena le wo ɖokui me ku ɖe fomedodo si le wo kple amewo dome ŋu la kpɔa ŋusẽ gã aɖe ɖe wofe dzidzemekpɔkpɔ dzi wu ŋusẽ si wofe dɔwɔɖui, ga si wokpɔna, nutoa me tɔwo alo wofe lãmesẽnyawo kpɔna ɖe edzii.” (Social Psychology) Kpuie ko la, ehiã be amegbetɔwo nalɔ̃ ame bubuwo eye woalɔ̃ woawo hã hafi woate ŋu akpɔ dzidzɔ vavã. Biblia-ŋlɔla aɖe gblɔ be: ‘Ne lɔlɔ̃ mele asinye o la, nyemenye naneke o.’
Ne míelɔ̃a ame o la, míate ŋu asrɔ̃e fifia. Le kpɔɖeŋu me, Vanessa fofo mua aha hesẽa ŋuta hã. Esi Vanessa xɔ fe 14 la, esi le afe me yi ɖatsi fome vovovowo gbɔ, eyi ɖatsi amemanɔsitɔwo dzi kpɔfe madeamedzi aɖe gɔ̃ hã. Egblɔ be esi yenɔ afi ma la, yedo gbe ɖa na Mawu be wòakpe ɖe ye ŋu. Eye ɖewohĩ abe efe gbedodoɖa fe ŋuɖoɖo ene la, wona wòyi ɖanɔ fome aɖe si nɔa agbe ɖe Biblia fe mɔfiame si nye be “lɔlɔ̃ gbɔa dzi blewu” nu la gbɔ. (1 Korintotɔwo 13:4) Ƒome sia gbɔ nɔnɔ kple nu siwo Vanessa ŋutɔ va srɔ̃ le Biblia me kpe ɖe eŋu wòɖu seselelãmekuxiwo dzi eye efe tagbɔ va kɔ. Egblɔ be: “Meva kpɔ dzidzedze le agbalẽsɔsrɔ̃ me ŋutɔ.”
Nu siwo me Vanessa to la kpɔtɔ ɖea fu nɛ. Ke hã, enye srɔ̃tɔ si le dzidzɔ kpɔm fifia eye wòdzi nyɔnuvi eve.
BIBLIA ƑE MƆFIAME: “Mido lɔlɔ̃, elabena enye ɖekawɔwɔ fe nublanu deblibo.”
4. SRƆ̃ ALE SI NÀNƆ TE ÐE KUXIWO NU
Ame ka ŋue kuxi aɖeke mele o? Abe ale si Biblia gblɔe ene la, “avifaɣi li,” eye “konyifaɣi li.” (Nyagblɔla 3:4) Dzidodo kpena ɖe mía ŋu míetea ŋu toa kuxiwo me eye míegayia míafe agbenɔnɔ dzi abe ɖe naneke mele fu ɖem na mí o ene. Bu Carol kple Mildred fe nutefekpɔkpɔwo ŋu kpɔ.
Carol le dzimefudɔ, suklidɔ, gbɔgbɔmasuame le alɔ̃ me dɔ lém, eye ŋkudɔléle aɖe hã na be efe miameŋku tsi. Ke hã, egblɔ be: “Medzea agbagba be dzi nagaɖe le fonye hena ɣeyiɣi didi o. Nye nu wɔa nublanui na ɖokuinye. Gake meɖea susu ɖa le nye vevesesewo dzi eye medaa akpe na Mawu ɖe nu siwo megatea ŋu wɔna fifia, vevietɔ na ame bubuwo ta.”
Dɔléle geɖewo le fu ɖem na Mildred hã. Wo dometɔ aɖewoe nye ŋuɖui fomevi aɖe, nomekansa kple suklidɔ. Gake abe Carol ene la, eya hã dzea agbagba ɖea susu ɖa le efe kuxiwo ŋu. Eŋlɔ bena: “Mesrɔ̃ ale si malɔ̃ amewo kple ale si mafa akɔ na ame siwo le dɔ lém, eye esia faa akɔ na nye ŋutɔ hã. Le nyatefe me la, mekpɔe be ne mele akɔ fam na amewo la, enana nyemegatsia dzi ɖe ɖokuinye ŋu o.”
Togbɔ be nyɔnu eve siawo dina be woawɔ atike nyuitɔ na yewo hã la, wometsɔa susu ɖoa wofe dɔléleawo ŋu o, ke woawo ŋutɔ fe agbenɔnɔ kple ale si wozãa wofe ɣeyiɣiawo boŋ ŋue wofe susu nɔna. Esia wɔe be wokpɔa dzidzɔ ememetɔ si ame aɖeke mate ŋu axɔ le wo si o. Tsɔ kpe ɖe eŋu la, amewo lɔ̃a wo vevie eye wonyea akɔfafatsofe na ame siwo le nɔnɔme sesẽ vovovowo me tom.
BIBLIA ƑE MƆFIAME: “Dzidzɔtɔe nye ame si doa dzi le tetekpɔ me, elabena ne wokpɔ ŋudzedze ɖe eŋu la, axɔ agbefiakuku la.”
Biblia me nunya nyea ‘agbeti na ame siwo lée ɖe asi, eye woayra ame si vàe goŋgoŋ la’ le esi wòtsɔe de dɔwɔna me ta. (Lododowo 3:13-18) Ðe màdi be yeakpɔ nya sia fe nyatefenyenye to Biblia me nunya tsɔtsɔ de dɔwɔna me me oa? Nyatefeae nye be, agbalẽ kɔkɔe sia Ŋlɔla si woyɔ be “Mawu dzidzɔtɔ” la di be wò hã nàkpɔ dzidzɔ.
^ mm. 17 Ŋutinyamenudzɔdzɔ siawo dometɔ ɖeka ku ɖe Yesu Kristo ŋu. Marko 15:10 gblɔ be “ŋuʋaʋã tae nunɔlawo fe tatɔwo” de Yesu asi wòwu.


text:
Ðe Tsatsadada Nye Nu Vɔ̃a?
Ale si Biblia ɖo eŋui
Togbɔ be Biblia mefo nu tso tsatsadada ŋu tsitotsito o hã la, míate ŋu anɔ te ɖe Biblia me nyawo dzi afo nya ta be Mawu bua tsatsadada be enye nu vɔ̃.
Ŋukeklẽe dɔa ame wòdaa tsatsa, evɔ Mawu lé fu ŋukeklẽ. (1 Korintotɔwo 6:9, 10; Efesotɔwo 5:3, 5) Tsatsadalawo kpɔa mɔ be ame bubuwo fe ga nafiã ne yewoaɖu, evɔ Biblia de se be ame aɖeke megabiã ŋu ehavi fe nunɔamesiwo o.
—2 Mose 20:17; Romatɔwo 7:7; 13:9, 10.
Tsatsa viviwo dada gɔ̃ hã ate ŋu awɔe be nɔnɔme gblẽnuleameŋu si nye galɔlɔ̃ nanyɔ ɖe ame me.
—1 Timoteo 6: 9, 10.
Zi geɖe la, aʋatsodzixɔsewo alo dzɔgbe nyui ŋue tsatsadalawo ɖoa ŋu ɖo. Gake Mawu ya bua aʋatsodzixɔse mawo be wonye trɔ̃subɔsubɔ, eye mesɔ kura be esubɔlawo nakpɔ gome le trɔ̃subɔsubɔ me o.
—Yesaya 65:11.
Le esi míadi be kesinɔnuwo nasu mía si agbagba aɖeke madzemadze tefe la, Biblia ya de dzi fo na mí be míawɔ dɔ sesĩe. (Nyagblɔla 2:24; Efesotɔwo 4:28) Ame siwo wɔna ɖe Biblia fe aɖaŋuɖoɖoa dzi la ɖua “nu siwo woawo ŋutɔwo wɔ dɔ kpɔ.”—2 Tesalonikatɔwo 3:10, 12.
Tsatsadada nana hoʋiʋli manyomanyo ɖoa amewo dome, Biblia de se be míatsri hoʋiʋli sia tɔgbi.
—Galatiatɔwo 5:26.
^ mm. 3 Zi ɖeka ko wozã nya si fia tsatsadada le Biblia me wòku ɖe Roma-srafowo ŋu esi wodzidze nu alo “da akɔ” ɖe Yesu fe awu dzi.
Srɔ̃ Nu Geɖe Wu
NYƆ!
Ale Si Nàfo Asa Na Nufefle Fũu Akpa
Kpɔ aɖaŋuɖoɖo ade siwo ate ŋu akpe ɖe ŋuwò nàfo asa na nufefle fũu la ɖa.
NYA NYUI SI TSO MAWU GBƆ!
Aleke Biblia Me Gɔmeɖosewo Ðea Vi Na Míi?
Yesu ɖe nu si ta míehiã gɔmeɖosewo la me eye wòyɔ gɔmeɖose eve siwo le vevie wu la hã.


text:
ŊUTINYA 45
Yordan-tɔsisi La Tsotso
KPƆ ɖa! Israel-viwo le Yordan-tɔsisia tsom! Gake afikae tsi la le? Esi wònye tsi dzana ŋutɔ le fea fe ɣemaɣi me ta la, tɔ la ɖɔ ŋutɔ aɖabafofo ʋɛ aɖewo va yi. Gake fifia tsi la katã mie! Eye Israel-viwo le etsom le anyigba fufui dzi abe alesi wowɔ le Ƒudzĩe la me ene! Afikae tsia katã yi? Na míakpɔe ɖa.
Esi ɣeyiɣi de be Israel-viwo natso Yordan-tɔsisia la, Yehowa na Yosua gblɔ na ameawo bena: ‘Nunɔlawo nekɔ nubablaɖaka la ne woado ŋgɔ. Ne wofe afɔ ɖo Yordan-tsia me la, tsi la adzudzɔ sisi.’
Eyata nunɔlawo kɔ nubablaɖaka la hexɔ ŋgɔ na ameawo. Esi woɖo Yordan gbɔ la, nunɔlawo ge ɖe tsi la me. Tsi la le sisim sesĩe ŋutɔ, eye wògoglo hã. Gake esi wofe afɔ ka tsia teti ko la, tsi la dzudzɔ sisi! Nukunue wònye! Yehowa xe mɔ na tsi la fe sisi. Kasia tsi aɖeke megale tɔʋe la me o!
Nunɔla, siwo kɔ nubablaɖaka la, yi ɖe tɔ la fe titina. Èkpɔ wo le nɔnɔmetata la mea? Esi wotsi tre ɖe afima la, Israel-viwo katã zɔ tso Yordan-tɔsisi la le anyigba fufui dzi!
Esi amesiame tsoe vɔ la, Yehowa na Yosua gblɔ na ŋutsu sesẽ 12 be: ‘Miyi ɖe tɔ la me afisi nunɔlawo tsi tre ɖo kple nubablaɖaka la. Mifɔ kpe 12 miatu ɖe afisi miatsi le zã sia me la. Eye ne mia viwo abia mi etsɔ megbe be nukae kpe siawo fia hã la, miagblɔ na wo be, tsi la dzudzɔ sisi esime Yehowa fe nubablaɖaka la tso Yordan. Kpeawo aɖo ŋku nukunu sia dzi na mi!’ Yosua hã tu kpe 12 ɖe afisi nunɔlawo tsi tre ɖo le tɔgoa dzi la.
Mlɔeba la, Yosua gblɔ na nunɔla, siwo kɔ nubablaɖaka la bena: ‘Mido go le Yordan la me.’ Esi wodo teti ko la, tɔ la gadze sisi gɔme ake.


text:
NUSƆSRƆ̃ 21
Tefe Kae Nye Betel?
Betel nye Hebrigbe me nya si gɔmee nye “Mawu fe afe.” (1 Mose 28:17, 19) Ŋkɔ sia sɔ na dɔwɔfe siwo Yehowa Ðasefowo ɖo ɖe dukɔ vovovowo me le xexea me katã, eye tefe mawoe wofiaa mɔ gbefãɖeɖedɔa hekpɔa edzi le. Yehowa Ðasefowo fe Dɔdzikpɔha la le míafe xexea me katã fe dɔwɔfegã si le New York State, U.S.A., eye afi mae wokpɔa dɔ si wowɔna le alɔdzedɔwɔfe siwo le dukɔ vovovowo me la dzi le. Woyɔa ame siwo le subɔsubɔm le alɔdzedɔwɔfeawo be Betel-fomea me tɔwo. Wowɔa nu sia nu ɖekae abe fome ene—wole tefe ɖeka, wowɔa dɔ aduadu, woɖua nu ɖekae, eye wosrɔ̃a Biblia ɖekae.—Psalmo 133:1.
Enye tefe tɔxɛ aɖe, afi si ame siwo tsɔ wo ɖokuiwo na faa la wɔa dɔ le. Le Betel-fe ɖe sia ɖe me la, míakpɔ Kristotɔ ŋutsu kple nyɔnu siwo tsɔ wo ɖokuiwo ɖo anyi na Mawu fe lɔlɔ̃nu wɔwɔ, eye wotsɔ wofe ɣeyiɣiwo katã ɖo anyi be yewoatsɔ ado Fiaɖufea fe nuwo ɖe ŋgɔ. (Mateo 6:33) Wo dometɔ aɖeke mexɔa fetu o, ke boŋ wonaa xɔdɔme, nuɖuɖu, kple gakpekpeɖeŋu sue aɖe wo be woatsɔ akpɔ wofe hiahiã aɖewo gbɔe. Wodea dɔ aɖe koŋ asi na Betel fomea me tɔ ɖe sia ɖe, abe ɔfisdɔ, nuɖaɖa, kple kplɔ̃ɖoɖo ene. Wo dometɔ aɖewo nye xɔmedzraɖolawo, eye bubuwo hã wɔa dɔ le agbalẽtafe, nunyafe, nuwo dzraɖofe, kple dɔwɔfe bubuawo.
Enye tefe si wowɔa dɔ veviedodotɔe le tsɔ doa alɔ Fiaɖufegbefãɖeɖedɔa. Susu si koŋ ta woɖoa Betel-fewoe nye be, woakpɔ egbɔ be Biblia me nyatefea ɖo ame geɖe alesinu woate ŋui gbɔ. Agbalẽ sia si wota wòsu asiwò la nye esia fe kpɔɖeŋu ɖeka. Woŋlɔe le Dɔdzikpɔha la fe mɔfiafia te, woɖoe ɖe míafe gbegɔmeɖela alafa geɖe siwo le xexea me godoo to kɔmpiuta dzi be woaɖe egɔme, wotae le míafe agbalẽtafe gã siwo le Betel, eye woɖoe ɖe hame siwo wu 110,000 sɔŋ le xexea me godoo. Le agbalẽtatadɔ sia fe akpa sia akpa la, Betel-fomea wɔa akpa vevi aɖe le asikpekpe ɖe nya nyui gbefãɖeɖedɔa ŋu me, eye gbefãɖeɖedɔ siae nye dɔ vevitɔ kekeake si hiã kpata.—Marko 13:10.
Ame kawoe subɔna le Betel, eye ɖoɖo kawoe wowɔ na wo?
Dɔ kae nye dɔ si hiã kpata, eye aleke dɔ siwo wowɔna le Betel la doa alɔ dɔ siae?


text:
Yehowa Kunuɖetɔwo-Miwo Mìnyiɔ?
Mìnyi akɔta koɖo egbe vovovowo mɛ tɔwo. Mìva wa ɖeka, ɖo taɖojinu ɖeka yí le mì shi. Enu vevitɔ yí nyi mɔ, mìado bubu Yehowa, Bibla mɛ Mawu, mɛ ci yí wa enuwo pleŋ nu. Mìwakɔ enu ɖeshiaɖe mɔ mìato Yesu Kristo fɔ ji. Jijɔ yí enyinɔ nɔ mì nɔ woyɔ mì mɔ Kristotɔwo. Mìwo domɛtɔ ɖekaɖeka zannɔ gamɛ yí sɔ kpenɔdo amɛwo nu, nɔ woakpla nu so Bibla koɖo Mawu Fyɔɖuxu nu. Ci yí mì le Kunuɖekɔ, abi xokɔ nuxu so Yehowa Mawu koɖo yifyɔɖuxu nuɔ, wojeshi mì mɔ mìnyi Yehowa Kunuɖetɔwo.
Yi mìwo ’nyɔtakankandadoxu. Hlɛn Bibla le enyɔtakankandadoxu lɔ. Kplanu sugbɔ so mìwo ŋtɔwo koɖo mìwo jixɔsewo nu.


text:
NUTATA ƑE VIDEOWO
Nɔ Te Ðe Hawòtiwo Ƒe Nyafoɖeamenuwo Nu!
Kpɔ ale si nàwɔ anɔ te ɖe hatiwo fe nyafoɖeamenuwo nu la ɖa.
Srɔ̃ Nu Geɖe Wu
NYƆ!
Ale Si Nàwɔ Anɔ Te Ðe Hatiwo Ƒe Nyafoɖeamenu Nu
Hatiwo fe nyafoɖeamenu ate ŋu ana ame nyui nawɔ nu gbegblẽwo. Nu kae wòle be nànya tso hatiwo fe nyafoɖeamenu ŋu eye aleke nànɔ te ɖe enui?
SƆHƐWO BIANA BE
Ðe Xɔwòwo Ƒonɛ Ðe Nuwò Be Nàwɔ Nu Gbegblẽwoa?
Kpɔ nu siwo nàwɔ afo asa na tetekpɔwo va se afi aɖe loo alo afo asa na wo keŋkeŋ la ɖa.
SƆHƐWO BIANA BE
Ðe Wofonɛ Ðe Nuwò Be Nàkpɔ Gome Le Gbɔdɔdɔ Mea?
Ðe wònyo be nàna taa? Ðe wòava ve wò emegbea?


text: 7 Ke le nya siwo miebia le agbalẽ si mieŋlɔ ɖo ɖem me ŋu la, enyo na ŋutsu be wòagade asi nyɔnu ŋu o;2 ke le gbɔdɔdɔ manɔsenu* fe bɔbɔ ta la, srɔ̃ nenɔ ŋutsu sia ŋutsu si,+ eye srɔ̃ nenɔ nyɔnu sia nyɔnu si.+3 Srɔ̃ŋutsu netsɔ nu si srɔ̃a dze na la nɛ, eye srɔ̃nyɔnu hã newɔ nenema ke na srɔ̃a.+4 Srɔ̃nyɔnu mekpɔ ŋusẽ ɖe eya ŋutɔ fe ŋutilã dzi o, ke srɔ̃a ya kpɔ ŋusẽ ɖe edzi; nenema kee srɔ̃ŋutsu hã mekpɔ ŋusẽ ɖe eya ŋutɔ fe ŋutilã dzi o, ke srɔ̃a ya kpɔ ŋusẽ ɖe edzi.5 Migate mia ɖokui mia nɔewo o, negbe ɖe mi ame evea mielɔ̃ ɖe edzi va se ɖe ɣeyiɣi aɖe ko, ne miakpɔ ɣeyiɣi ɖe gbedodoɖa ŋu, eye miagava wɔ ɖeka ake, ale be le ɖokuidzimaɖumaɖu ta, Satana naganɔ mia tem kpɔ o.6 Gake mele esia gblɔm na mi abe mɔnana ene, ke menye abe sedede ene o.7 Ke ɖe madi be amewo katã nanɔ abe ale si mele ene hafi. Gake ame sia ame kple nunana+ si wòxɔ tso Mawu gbɔ, ame aɖe xɔe le mɔ si nu, ame bubu hã xɔe le mɔ kemɛ nu.8 Ke mele egblɔm na ame siwo meɖe srɔ̃ o kple ahosiwo be, enyo na wo be woanɔ abe ale si ko nye hã mele ene.+9 Gake ne womate ŋu aɖu wo ɖokuiwo dzi o la, ekema woaɖe srɔ̃, elabena enyo be woaɖe srɔ̃ wu be fieŋufieŋu nanɔ fu ɖem na ame.+10 Mele mɔfiame sia nam srɔ̃tɔwo, gake menye nyee o, ke boŋ Afetɔ lae, be srɔ̃nyɔnu nagaklã ɖa tso srɔ̃a gbɔ o.+11 Ke ne eklã ɖa tso egbɔ la, nenɔ anyi srɔ̃maɖemaɖee, alo negawɔ ɖeka kple srɔ̃a; eye srɔ̃ŋutsu hã nagagblẽ srɔ̃a ɖi o.+12 Ke mele egblɔm na ame mamlɛawo, ɛ̃, nyee le egblɔm, menye Afetɔ lae o be:+ Ne nɔvi aɖe srɔ̃nyɔnu nye dzimaxɔsetɔ, eye nyɔnua lɔ̃ be yewoanɔ anyi ɖekae la, ŋutsua megadzo le egbɔ o;13 eye ne nyɔnu aɖe srɔ̃ nye dzimaxɔsetɔ, eye ŋutsua lɔ̃ be yewoanɔ anyi ɖekae la, nyɔnua megadzo le srɔ̃a gbɔ o.14 Elabena srɔ̃ŋutsu dzimaxɔsetɔ la ŋuti kɔ le srɔ̃a ta, eye srɔ̃nyɔnu dzimaxɔsetɔ la hã ŋuti kɔ le nɔviŋutsua ta; ne menye nenemae o la, anye ne mia viwo nye ame makɔmakɔwo, ke azɔ wole kɔkɔe.15 Ke ne dzimaxɔsetɔ la tiae be yeadzo* la, nedzo faa; se mebla nɔviŋutsu alo nɔvinyɔnu le nya siawo me o, ke boŋ Mawu yɔ mi be mianɔ ŋutifafa me.+16 Ke srɔ̃nyɔnu, aleke nàwɔ anya ne wòe axɔ srɔ̃wò ɖe agbe?+ Alo srɔ̃ŋutsu, aleke nàwɔ anya ne wòe axɔ srɔ̃wò ɖe agbe?17 Ke hã, le gome si Yehowa* na ame sia ame nu la, ame sia ame nezɔ nenema abe ale si Mawu yɔe ene.+ Eye mɔfiame siae mena le hameawo katã me.18 Ðe ame aɖe nye aʋatsotsotɔ esi woyɔea?+ Megatrɔ eɖokui aʋamatsomatsotɔe o. Ðe ame aɖe nye aʋamatsomatsotɔ esi woyɔea? Megatso aʋa o.+19 Aʋatsotso mefia naneke o, eye aʋamatsomatso hã mefia naneke o;+ nu si le vevie nye Mawu fe sewo dzi wɔwɔ boŋ.+20 Nɔnɔme ka mee woɖayɔ ame aɖe le o, nenɔ eme nenema.+21 Ðe nènye kluvi esime woyɔ wòa? Megaɖe fu na wò o;+ gake ne àte ŋu axɔ ablɔɖe la, wɔ mɔnukpɔkpɔ ma ŋu dɔ.22 Elabena ame sia ame si le Afetɔ la me, si nye kluvi esime woyɔe la zu Afetɔ la fe ablɔɖeme;+ nenema kee ame si nye ablɔɖeme esime woyɔe la zu Kristo fe kluvi.23 Ho gã aɖee wotsɔ fle mi;+ midzudzɔ amewo fe kluviwo zuzu.24 Nɔviwo, nɔnɔme ka mee woɖayɔ ame aɖe le o, nenɔ nɔnɔme ma me le Mawu ŋkume.25 Ke le ɖekakpui kple ɖetugbui siwo meɖe srɔ̃ o gome la, nyemexɔ sedede aɖeke tso Afetɔ la gbɔ na wo o, gake mele nye susu dom ɖa,+ abe ame si Afetɔ la kpɔ nublanui na be manye nutefewɔla ene.26 Eya ta mesusu be, anyo be ame nanɔ anyi abe ale si wòle ene le ale si nɔnɔmeawo le fifia ta.27 Ðe wobla wò ɖe nyɔnu ŋua? Dzudzɔ mɔnudidi be yeaɖe ta le eme.+ Ðe wotu wò le nyɔnu ŋua? Dzudzɔ srɔ̃didi.28 Ke ne èɖe srɔ̃ hã la, mèwɔ nu vɔ̃ o. Eye ne ɖekakpui si menya nyɔnu o alo ɖetugbui leafe ɖe srɔ̃ la, mewɔ nu vɔ̃ o. Gake ame siwo ɖe srɔ̃ la akpɔ xaxa le ŋutilã me. Fafam ko mele na mi.29 Azɔ hã, nɔviwo, mele esia gblɔm be, ɣeyiɣi vi aɖe koe susɔ.+ Tso fifia dzi yina la, ame siwo si srɔ̃ le la nanɔ abe ɖe ɖeke mele wo si o ene,30 eye ame siwo le avi fam nanɔ abe ame siwo mele avi fam o ene, eye ame siwo le dzidzɔ kpɔm la nanɔ abe ame siwo mele dzidzɔ kpɔm o ene, eye ame siwo le nu flem la nanɔ abe ame siwo si nu mele o ene,31 eye ame siwo wɔa xexea ŋuti dɔ la nanɔ abe ame siwo mele eŋuti dɔ wɔm bliboe o ene; elabena xexe sia fe nɔnɔme le tɔtrɔm.32 Ɛ̃, medi be miavo tso dzimaɖitsitsi me. Ŋutsu si meɖe srɔ̃ o la tsia dzi ɖe Afetɔ la fe nuwo ŋu, ale si wòawɔ adze Afetɔ la ŋu.33 Ke ŋutsu si ɖe srɔ̃ la tsia dzi ɖe xexea me nuwo ŋu,+ ale si wòawɔ adze srɔ̃a ŋu,34 eye wòle evedomesi. Eye nyɔnu si meɖe srɔ̃ o alo ɖetugbui leafe tsia dzi ɖe Afetɔ la fe nuwo ŋu,+ ale be wòanɔ kɔkɔe le efe ŋutilã kple efe gbɔgbɔ me. Ke nyɔnu si ɖe srɔ̃ la tsia dzi ɖe xexea me nuwo ŋu, ale si wòawɔ adze srɔ̃a ŋu.35 Ke miawo ŋutɔwo miafe nyonyo tae mele esia gblɔm ɖo, menye be mana miaxaxa o, ke boŋ be mana miawɔ nu si dze, eye miatsɔ mia ɖokui ana ahasubɔ Afetɔ la ɣesiaɣi susuhenuwo manɔmee.36 Ke ne ame aɖe susu be yemele nu wɔm ɖe yefe ɖekakpuinyenye alo ɖetugbuinyenye ŋu nyuie o, eye wòto sɔhɛnyenye me do la, ekema nu si wòawɔe nye esi: newɔ nu si dim wòle; mewɔ nu vɔ̃ o. Neɖe srɔ̃ faa.+37 Ke ne ame aɖe ɖoe kplikpaa le efe dzi me, eye naneke mezi edzi o, ke boŋ wòkpɔ ŋusẽ ɖe eya ŋutɔ fe lɔlɔ̃nu dzi, eye wòɖoe le eya ŋutɔ fe dzi me be yeanɔ anyi srɔ̃maɖemaɖee la, awɔe nyuie.+38 Eye ame si ɖe srɔ̃* hã wɔe nyuie, ke ame si meɖe srɔ̃ o la awɔe nyuie wu.+39 Ŋkeke ale si srɔ̃ŋutsu le agbe ko la, se bla srɔ̃nyɔnua.+ Ke ne ŋutsua dɔ alɔ̃ le ku me la, ekema nyɔnua vo aɖe ame si wòlɔ̃, negbe le Afetɔ la me ko.+40 Ke le nye susu nu la, ne enɔ anyi nenema la, akpɔ dzidzɔ wu; eye meka ɖe edzi be Mawu fe gbɔgbɔ le nye hã dzinye.


text:
Nu Kae Nye Xaxa Gã La?
Ale si Biblia ɖo eŋui
Xaxa gã la ahe ɣeyiɣi sesẽtɔ kekeake ava amefomea dzi. Biblia gblɔe ɖi be ɣeyiɣi sia ava le “ŋkeke mamlɛawo” alo “nuwuɣi” la me. (2 Timoteo 3:1; Daniel 12:4) “Anye xaxa si tɔgbi meva kpɔ tso esime Mawu wɔ xexea va se ɖe fifi o, eye etɔgbi megale vava ge ake o.”
Nu siwo adzɔ le xaxa gã la me
Alakpasubɔsubɔhawo tsɔtsrɔ̃. Woatsrɔ̃ alakpasubɔsubɔhawo alɔ tsɔtsɔe wòawɔ nuku na amewo. (Nyaɖeɖefia 17:
1, 5; 18: 9, 10, 21) Dunyaheŋusẽ siwo katã le megbe na Dukɔ Ƒofuawo ye Mawu azã atsɔ awɔ esia. —Nyaɖeɖefia 17:3, 15-18. *
Subɔsubɔha vavãtɔ dzi dzedze. Dukɔwo fe fufofo si woyɔ le Ezekiel fe ŋutega me be “Gog, si tso Magog-nyigba dzi” la adze agbagba be yeatsrɔ̃ ame siwo le subɔsubɔha vavãtɔ me. Gake Mawu akpɔ esubɔlawo ta tso tsɔtsrɔ̃ ma me.
—Ezekiel 38: 1, 2, 9- 12, 18- 23.
Ʋɔnudɔdrɔ̃ anyigbadzinɔlawo. Yesu adrɔ̃ ʋɔnu amewo katã, eye “wòama amewo me tso wo nɔewo gbɔ, abe ale si alẽkplɔla maa alẽwo tso gbɔ̃wo gbɔe ene.” (Mateo 25:31-
33) Nu si dzi Yesu anɔ te ɖo adrɔ̃ ʋɔnu amee nye nenye be amea na kpekpeɖeŋu ‘nɔviawo,’ siwo nye ame siwo aɖu fia kplii le dzifo, alo mena kpekpeɖeŋu wo o. —Mateo 25:34- 46.
Ame siwo aɖu dzi le Fiaɖufea me nu fofo fu. Nutefewɔla siwo wotia be woaɖu fia kple Kristo la awu wofe anyigbadzigbenɔnɔ nu eye woafɔ wo ɖe tsitre woayi dzifo.
—Mateo 24:31; 1 Korintotɔwo 15:50-53; 1 Tesalonikatɔwo 4:15-17.
Armagedon. Wogayɔ “Mawu Ŋusẽkatãtɔ la fe ŋkeke gã la fe aʋawɔwɔ” la be “Yehowa fe ŋkeke la.” (Nyaɖeɖefia 16:14, 16; Yesaya 13:9; 2 Petro 3:12) Kristo atsrɔ̃ ame siwo woabu fɔ le ʋɔnudɔdrɔ̃ mamlɛa me. (Zefaniya 1:18; 2 Tesalonikatɔwo 1:6-10) Esiawo dometɔ aɖee nye xexea me katã fe dunyahenuɖoanyia, si woɖɔ le Biblia me be lã wɔadã si ta adre li na la.
—Nyaɖeɖefia 19:19- 21.
Nu siwo adzɔ le xaxa gã la megbe
Satana kple gbɔgbɔ vɔ̃wo lelé ade aʋli me. Mawudɔla sẽŋu aɖe alé Satana kple gbɔgbɔ vɔ̃wo ade “aʋli me,” si fia dɔmawɔmawɔ fe nɔnɔme si sɔ kple ku. (Nyaɖeɖefia 20:
1-3) Woate ŋu atsɔ nɔnɔme si me Satana anɔ le aʋlia me asɔ kple gamenɔnɔ; magate ŋu akpɔ ŋusẽ ɖe naneke dzi le tefe aɖeke o. —Nyaɖeɖefia 20:7.
Ƒe Akpa Ðeka Dziɖuɖua dze egɔme. Mawu Fiaɖufea adze efe fe 1,000 dziɖuɖua, si ahe yayra manyagblɔwo vɛ na amegbetɔwo la gɔme. (Nyaɖeɖefia 5:
9, 10; 20: 4, 6) “Ameha gã” aɖe si xexlẽme meli na o ado “go tso xaxa gã la me,” si fia be woatsi agbe eye woakpɔ Ƒe Akpe Ðeka Dziɖuɖua fe gɔmedzedze le anyigba dzi. —Nyaɖeɖefia 7: 9, 14; Psalmo 37: 9- 11.
^ mm. 5 Le Nyaɖeɖefia fe agbalẽa me la, woyɔ alakpasubɔsubɔhawo be Babilon Gã, si nye “gbolo gã” la. (Nyaɖeɖefia 17:
Srɔ̃ Nu Geɖe Wu
BIBLIA ME BIABIAWO ƑE ŊUÐOÐOWO
Nu Kae Mawu Fiaɖufea Awɔ Na Mí?
Xlẽ nu tso nu siwo nàte ŋu akpɔ mɔ na be Mawu Fiaɖufea ava wɔ ne ele dzi ɖum ɖe anyigba dzi la ŋu.


text:
HADZIDZI 34
Zɔ Le Fɔmaɖimaɖi Me
1. Oo Afetɔ, nye nutefewɔwɔ,
Kple fɔmaɖimaɖi le nyanya me na wò.
Oo Ma’u dom kpɔ, ’ye nàdzro menye kpɔ;
Ðɔ nye susuwo ɖo, ne maxɔ yayrawo.
(HAXE)
Ke nye ya la, Meɖoe kplikpaa bena
fɔmaɖimaɖi me Mazɔ yi mavɔ me.
2. Nyemedea ha kpl’ame vɔ̃ɖiwo o.
Nyatefea gbelawo, nye la, melé fu wo.
Mègaɖem ɖa kpe ɖe ame vlowo,
Zãnuxɔlawo kple ʋufɔɖila’o ŋu o.
(HAXE)
Ke nye ya la, Meɖoe kplikpaa bena
fɔmaɖimaɖi me Mazɔ yi mavɔ me.
3. Wò afe la me nɔnɔ dzɔa dzi nam.
Manɔ subɔsubɔ kɔkɔe vavã la dzi.
Mafo xlã wò vɔsamlekpui gã la;
Akpedaha naɖi l’anyigba katã dzi.
(HAXE)
Ke nye ya la, Meɖoe kplikpaa bena
fɔmaɖimaɖi me Mazɔ yi mavɔ me.
(Kpɔ Ps. 25:2 hã.)